|  |
| --- |
| 1. **ข้อมูลทั่วไปและข้อมูลสำคัญอื่น** |

|  |
| --- |
| * 1. **ข้อมูลทั่วไป** |
|  |

|  |  |  |
| --- | --- | --- |
| บริษัทที่ออกหลักทรัพย์ | : | บริษัท สเปเชี่ยลตี้ เนเชอรัล โปรดักส์ จำกัด (มหาชน) |
|  | : | 700/364 หมู่ที่ 6 ตำบลหนองไม้แดง อำเภอเมือง จังหวัดชลบุรี 20000 |
|  | : | โทรศัพท์ : 038 458 698 โทรสาร : 038 458 697 |
|  |  |  |
| นายทะเบียนหลักทรัพย์ | : | บริษัท ศูนย์รับฝากหลักทรัพย์ (ประเทศไทย) จำกัด  93 ถนนรัชดาภิเษก แขวงดินแดง เขตดินแดง กรุงเทพมหานคร 10400  โทรศัพท์ : 02 009 9000 โทรสาร : 02 009 9991  SET Contact center : 02 009 9999 |
|  |  |  |
| ผู้สอบบัญชี | : | บริษัท ดีลอยท์ ทู้ช โธมัทสุ ไชยยศ สอบบัญชี จำกัด  11/1 อาคารเอไอเอ สาทร ทาวเวอร์ ชั้น 23-27  ถนนสาทรใต้ แขวงยานนาวา เขตสาทร กรุงเทพมหานคร 10120  โทรศัพท์ : 02 034 000 โทรสาร : 02 034 0100 |
|  |  |  |
| ที่ปรึกษากฎหมาย | : | บริษัท ติลลิกีแอนด์กิบบินส์ อินเตอร์เนชั่นแนล จำกัด  1011 อาคารศุภาลัย แกรนด์ ทาวเวอร์ ชั้น 20-26  ถนนพระราม 3 แขวงช่องนนทรี เขตยานนาวา กรุงเทพมหานคร 10120  โทรศัพท์ : 02 056 5555 |
|  |  |  |
| ที่ปรึกษาทางการเงิน | : | บริษัทหลักทรัพย์ ฟินันเซีย ไซรัส จำกัด (มหาชน)  999/9 อาคารดิ ออฟฟิสเศส แอท เซ็นทรัลเวิลด์ ชั้น 18  ถนนพระราม 1 แขวงปทุมวัน เขตปทุมวัน กรุงเทพมหานคร 10330  โทรศัพท์ : 02 658 9000 |

|  |
| --- |
| * 1. **ข้อมูลสำคัญอื่น** |
|  |

* + 1. **กฎหมายและระเบียบข้อบังคับที่สำคัญที่เกี่ยวข้องกับการประกอบธุรกิจของกลุ่มบริษัทฯ**

กฎหมายที่สำคัญต่อการประกอบธุรกิจของกลุ่มบริษัทฯ และใบอนุญาตที่จำเป็นสำหรับการประกอบธุรกิจของกลุ่มบริษัทฯ สรุปได้ดังต่อไปนี้

1. **การขึ้นทะเบียนเครื่องสำอาง**

พ.ร.บ. เครื่องสำอาง พ.ศ. 2558 ได้กำหนดนิยามของ “เครื่องสำอาง” ให้หมายความว่า วัตถุที่มุ่งหมายสำหรับใช้ ทา ถู นวด โรย พ่น หยอด ใส่ อบ หรือกระทำด้วยวิธีอื่นใดกับส่วนภายนอกของร่างกายมนุษย์ และให้หมายความรวมถึงการใช้กับฟันและเยื่อบุในช่องปาก โดยมีวัตถุประสงค์เพื่อความสะอาด ความสวยงาม หรือเปลี่ยนแปลงลักษณะที่ปรากฎ หรือระงับกลิ่นกายหรือปกป้องดูแลส่วนต่างๆ นั้นให้อยู่ในสภาพดี และรวมตลอดทั้งเครื่องประทิ่นต่างๆ สำหรับผิวด้วย

ผู้ประกอบธุรกิจที่ประสงค์จะผลิตเพื่อขาย นำเข้าเพื่อขาย หรือรับจ้างผลิตเครื่องสำอางต้องจดแจ้งรายละเอียดของเครื่องสำอางต่อเลขาธิการ อย. และเมื่อผู้รับจดแจ้งออกใบรับจดแจ้งให้แก่ผู้ประกอบธุรกิจแล้ว จึงจะสามารถผลิตหรือนำเข้าเครื่องสำอางนั้นได้ โดยใบรับจดแจ้งดังกล่าวมีอายุ 3 ปี นับแต่วันที่ออกใบรับจดแจ้ง ในกรณีที่ประสงค์จะขอต่ออายุใบจดแจ้ง ผู้ประกอบธุรกิจต้องยื่นคำขอต่ออายุใบรับจดแจ้งเครื่องสำอางต่อผู้รับจดแจ้งภายใน 180 วันก่อนวันที่ใบรับจดแจ้งสิ้นอายุ นอกจากนี้ ในกรณีที่ประสงค์จะขอแก้ไขรายการในใบจดแจ้ง ให้ยื่นคำขอแก้ไขรายการในใบรับจดแจ้งเครื่องสำอางพร้อมด้วยเอกสารและหลักฐานตามที่ระบุไว้ในคำขอแก้ไขรายการในใบรับจดแจ้งเครื่องสำอาง หากเอกสารหลักฐานครบถ้วน ผู้รับจดแจ้งจะออกหนังสือรับทราบการขอแก้ไขรายการในใบรับจดแจ้งเครื่องสำอางหรือดำเนินการสลักหลังในใบแก้ไขรายการในใบรับจดแจ้งเครื่องสำอางไว้เป็นหลักฐาน

1. **ใบอนุญาตผลิตหรือนำเข้าอาหาร**

ภายใต้พ.ร.บ. อาหาร พ.ศ. 2522 (“พ.ร.บ. อาหาร”) ผู้ประกอบธุรกิจที่ผลิตอาหารหรือนำเข้าอาหารเพื่อจำหน่ายต้องได้รับใบอนุญาตในการประกอบธุรกิจ ทั้งนี้ ใบอนุญาตผลิตอาหารหรือนำเข้าอาหารเพื่อจำหน่ายมีอายุ 3 ปีนับแต่วันที่ออกใบอนุญาต และใบอนุญาตทั้งสองประเภทสามารถต่ออายุได้ก่อนใบอนุญาตสิ้นอายุ โดยผู้ที่ได้รับใบอนุญาตในการผลิตอาหารจะต้องดำเนินการผลิต นำเข้า หรือเก็บอาหาร ณ สถานประกอบการที่ระบุไว้ในใบอนุญาตเท่านั้น โดยหากผู้ได้รับใบอนุญาตประสงค์จะย้ายสถานที่ผลิต สถานที่นำเข้า หรือสถานที่เก็บอาหารจะต้องขออนุญาตจากเลขาธิการ อย. โดยการอนุญาตจะแสดงไว้ในใบอนุญาตผลิตอาหารหรือใบแทน

1. **การขึ้นทะเบียนอาหาร และการโฆษณาอาหาร**

นอกเหนือจากการขอใบอนุญาตตามพ.ร.บ. อาหาร ที่ได้กล่าวมาข้างต้นแล้วนั้น พ.ร.บ. อาหาร ยังกำหนดให้ผู้ประกอบการที่ได้รับใบอนุญาตผลิตหรือนำเข้าอาหารควบคุมเฉพาะ ต้องนำอาหารนั้นมาขอขึ้นทะเบียนตำรับอาหารต่อเลขาธิการ อย. เสียก่อน และเมื่อได้รับใบสำคัญการขึ้นทะเบียนตำรับอาหารแล้ว จึงจะผลิตหรือนำเข้าอาหารชนิดนั้นๆ ได้ โดยผู้ประกอบการจะต้องผลิตหรือนำเข้าซึ่งอาหารควบคุมเฉพาะต้องผลิตหรือนำเข้าซึ่งอาหารควบคุมเฉพาะให้ตรงตามที่ได้ขึ้นทะเบียนตำรับอาหารไว้ ใบสำคัญการขึ้นทะเบียนตำรับอาหารให้ใช้ได้ตลอดไป เว้นแต่จะถูกสั่งเพิกถอน ในกรณีที่มีการเปลี่ยนแปลงหรือแก้ไขรายการในใบสำคัญการขึ้นทะเบียนตำรับอาหาร บริษัทฯ จะต้องได้รับอนุญาตจากเลขาธิการ อย. ก่อนจึงจะสามารถดำเนินการได้

นอกจากนี้ ผู้ประกอบการที่ได้รับใบสำคัญจดทะเบียนอาหารที่ประสงค์จะโฆษณาคุณประโยชน์หรือสรรพคุณของอาหาร ต้องนำเสียง ภาพ ภาพยนตร์ หรือข้อความที่จะโฆษณาดังกล่าวให้ผู้อนุญาตพิจารณาและออกใบอนุญาตโฆษณาอาหารก่อน จึงสามารถโฆษณาอาหารนั้นๆ ได้ โดยใบอนุญาตโฆษณาอาหารมีอายุ 5 ปี นับแต่วันที่ได้รับอนุญาต

1. **ใบอนุญาตผลิต นำเข้า และขายผลิตภัณฑ์สมุนไพร**

ภายใต้พ.ร.บ. ผลิตภัณฑ์สมุนไพร พ.ศ. 2562 ผู้ประกอบธุรกิจที่ประสงค์จะประกอบกิจการผลิต นำเข้า หรือขายผลิตภัณฑ์สมุนไพรต้องได้รับใบอนุญาตในการประกอบธุรกิจ โดยผู้ที่ได้รับใบอนุญาตผลิตหรือนำเข้าผลิตภัณฑ์สมุนไพรชนิดใดจะถือว่าได้รับอนุญาตให้ขายผลิตภัณฑ์สมุนไพรชนิดนั้นด้วย ทั้งนี้ ใบอนุญาตผลิตผลิตภัณฑ์สมุนไพร ใบอนุญาตนำเข้าผลิตภัณฑ์สมุนไพร และใบอนุญาตขายผลิตภัณฑ์สมุนไพร มีอายุ 5 ปี นับแต่วันที่ออกใบอนุญาต และใบอนุญาตทั้งสามประเภทสามารถต่ออายุได้ก่อนใบอนุญาตสิ้นอายุไม่เกิน 90 วัน นอกจากนี้ ผู้ที่ได้รับใบอนุญาตในการผลิตผลิตภัณฑ์สมุนไพรจะต้องดำเนินการผลิต นำเข้า หรือเก็บรักษาผลิตภัณฑ์สมุนไพร ณ สถานประกอบการที่ระบุไว้ในใบอนุญาตเท่านั้น โดยหากผู้ได้รับอนุญาตประสงค์จะย้ายสถานที่นำเข้า ขาย หรือเก็บรักษาผลิตภัณฑ์สมุนไพรเป็นการชั่วคราวเพราะมีเหตุจำเป็นเร่งด่วยอันไม่อาจดำเนินการขออนุญาตได้ ให้แจ้งผู้อนุญาตทราบภายใน 7 วัน นับแต่วันที่มีการย้ายหรือเปลี่ยนแปลงสถานที่นำเข้า ขาย หรือเก็บรักษาผลิตภัณฑ์สมุนไพร และให้ถือว่าสถานที่ที่ย้ายหรือเปลี่ยนแปลงดังกล่าวได้รับอนุญาตเป็นการชั่วคราว

1. **การขึ้นทะเบียนตำรับสมุนไพร การแจ้งรายละเอียดและการจดแจ้งผลิตภัณฑ์สมุนไพร และการโฆษณาผลิตภัณฑ์สมุนไพร**

นอกเหนือจากการขอใบอนุญาตตาม พ.ร.บ. ผลิตภัณฑ์สมุนไพร พ.ศ. 2562 (“พ.ร.บ. ผลิตภัณฑ์สมุนไพร”) ที่ได้กล่าวมาข้างต้นแล้ว พ.ร.บ. ผลิตภัณฑ์สมุนไพรยังกำหนดให้ผู้ประกอบการที่ได้รับใบอนุญาตผลิตหรือนำเข้าผลิตภัณฑ์สมุนไพรชนิดใดแล้ว ต้องนำผลิตภัณฑ์สมุนไพรชนิดนั้นๆ ไปขอขึ้นทะเบียนตำรับสมุนไพร หรือขอแจ้งรายละเอียด หรือจดแจ้งต่อเลขาธิการคณะกรรมการอาหารและยาก่อน จึงจะสามารถผลิต หรือนำเข้าผลิตภัณฑ์สมุนไพรนั้นๆ เพื่อขายได้ เว้นแต่ผลิตภัณฑ์ที่ได้รับการยกเว้นการขอขึ้นทะเบียนตำรับผลิตภัณฑ์สมุนไพรตามที่กำหนด ซึ่งรวมถึงวัตถุที่ใช้เป็นส่วนผสมในการผลิตผลิตภัณฑ์สมุนไพร โดยใบสำคัญการขึ้นทะเบียนตำรับสมุนไพร ใบจดแจ้งรายละเอียด หรือใบรับจดแจ้งมีอายุ 5 ปี นับแต่วันที่ออก และใบสำคัญดังกล่าวสามารถต่ออายุได้ก่อนวันที่ใบสำคัญสิ้นอายุ

นอกจากนี้ ผู้ประกอบการที่ประสงค์จะโฆษณาคุณประโยชน์หรือสรรพคุณของผลิตภัณฑ์สมุนไพร ต้องได้รับใบอนุญาตโฆษณาผลิตภัณฑ์สมุนไพรก่อน จึงสามารถโฆษณาผลิตภัณฑ์สมุนไพรได้ โดยใบอนุญาตโฆษณาผลิตภัณฑ์สมุนไพรมีอายุ 3 ปี นับแต่วันที่ได้รับอนุญาต

1. **ใบอนุญาตผลิต(ที่มิใช่การปลูก)ยาเสพติดให้โทษประเภท 5 เฉพาะกัญชง**

พ.ร.บ. ให้ใช้ประมวลกฎหมายยาเสพติด พ.ศ. 2564 กำหนดให้ผู้ใดที่ผลิต นำเข้า ส่งออก จำหน่าย มีไว้ครอบครอง หรือนำผ่านซึ่งวัตถุออกฤทธิ์ สารเสพติดให้โทษประเภท 5 ต้องยื่นคำขอต่อผู้อนุญาตตามแบบที่เลขาธิการกำหนด พร้อมข้อมูล เอกสาร หรือหลักฐานประกอบ ซึ่งรวมถึงรายละเอียดแผนการผลิต การนำเข้า การส่งออก การจำหน่าย หรือการใช้ประโยชน์แล้วแต่กรณี และมาตราการรักษาความปลอดภัยเพื่อป้องกันการนำไปใช้ในทางที่ผิด โดยในกรณีที่ไม่สามารถดำเนินการตามแผนการผลิตดังกล่าว ให้แจ้งขอปรับแผนการผลิตภายใน 30 วันนับแต่วันที่ปรากฏว่าไม่สามารถดำเนินการได้ นอกจากนี้ ผู้ได้รับอนุญาตต้องจัดให้มีเภสัชกรอยู่ประจำควบคุมกิจการตลอดเวลาทำการซึ่งระบุไว้ในใบอนุญาต

ทั้งนี้ ปัจจุบันกฎกระทรวงตามประมวลกฎหมายยาเสพติดอยู่ระหว่างการดำเนินการ โดยกฎกระทรวงการขอรับอนุญาตที่ออกตามพ.ร.บ. ยาเสพติดให้โทษ พ.ศ. 2522 ที่ยังคงใช้บังคับอยู่ในปัจจุบัน ไม่มีการกำหนดเกี่ยวกับการต่ออายุใบอนุญาต เนื่องจากเดิมอายุของบอนุญาตกำหนดไว้ในมาตรา 23 แห่ง พ.ร.บ. ยาเสพติดให้โทษ พ.ศ. 2522 ประกอบกับปัจจุบัน พ.ร.บ. ให้ใช้ประมวลกฎหมายยาเสพติด พ.ศ. 2522 ได้ถูกยกเลิกไปเนื่องจากประมวลกฎหมายยาเสพติดมีผลใช้บังคับ และบทบัญญัติตามประมวลกฎหมายยาเสพติดไม่ได้กำหนดอายุของใบอนุญาตไว้ ทำให้ปัจจุบันใบอนุญาตที่ออกตามประมวลกฎหมายยาเสพติดจึงไม่มีอายุ ดังนั้น ผู้ได้รับอนุญาตตามประมวลกฎหมายยาเสพติดจึงไม่ต้องดำเนินการต่ออายุใบอนุญาตโดยถือว่าใบอนุญาตยังคงใช้ได้ต่อไป จนกว่าจะมีกฎกระทรวงกำหนดเรื่องอายุใบอนุญาตและการต่ออายุใบอนุญาต

1. **ใบอนุญาตประกอบกิจการที่เป็นอันตรายต่อสุขภาพ**

พระราชบัญญัติการสาธารณสุข พ.ศ. 2535 (รวมทั้งที่แก้ไขเพิ่มเติม) ประกาศกระทรวงสาธารณสุข เรื่อง กิจการที่เป็นอันตรายต่อสุขภาพ พ.ศ. 2558 (รวมทั้งที่แก้ไขเพิ่มเติม) และข้อบัญญัติท้องถิ่นที่เกี่ยวข้อง กำหนดให้กิจการลำดับที่ 4 ซึ่งเป็นกิจการที่เกี่ยวกับยา เวชภัณฑ์ อุปกรณ์การแพทย์ เครื่องสำอาง ผลิตภัณฑ์ทำความสะอาด เป็นกิจการที่เป็นอันตรายต่อสุขภาพ และห้ามมิให้ผู้ใดประกอบธุรกิจที่เป็นอันตรายต่อสุขภาพดังกล่าว เว้นแต่จะได้รับอนุญาตจากเจ้าพนักงานท้องถิ่น ทั้งนี้ ใบอนุญาตประกอบกิจการที่เป็นอันตรายต่อสุขภาพมีอายุ 1 ปี นับแต่วันที่ออก และสามารถต่ออายุได้ก่อนสิ้นอายุ

1. **ใบจดทะเบียนสถานประกอบการผลิตหรือนำเข้าเครื่องมือแพทย์**

พ.ร.บ. เครื่องมือแพทย์ พ.ศ. 2551 (รวมทั้งที่แก้ไขเพิ่มเติม) กำหนดให้ผู้ประกอบธุรกิจที่ประสงค์จะผลิตหรือนำเข้าเครื่องมือแพทย์ต้องจดทะเบียนสถานประกอบการต่อเลขาธิการ อย. โดยผู้จดทะเบียนสถานประกอบการที่ประสงค์จะผลิตหรือนำเข้าเครื่องมือแพทย์แต่ละประเภทต้องดำเนินการตามที่กฎหมายกำหนดก่อนจึงจะสามารถผลิตหรือนำเข้าเครื่องมือแพทย์นั้นได้ ซึ่งมีตั้งแต่การขอใบอนุญาต การจดแจ้งรายการละเอียด และการจดแจ้ง โดยใบจดทะเบียนสถานประกอบการ ใบอนุญาต และใบรับแจ้งรายละเอียดหรือใบจดแจ้งมีอายุ 5 ปี นับแต่ปีที่ออกใบสำคัญดังกล่าว โดยสามารถต่ออายุได้ก่อนใบอนุญาตสิ้นอายุ ในกรณีที่ผู้จดทะเบียนสถานประกอบการประสงค์ที่จะย้าย เปลี่ยนแปลงสถานที่ผลิต นำเข้า หรือสถานที่เก็บรักษาเครื่องมือแพทย์ ให้ยื่นคำขอพร้อมเอกสารและหลักฐานประกอบ และเมื่อได้รับเอกสารแนบท้าย การย้าย เปลี่ยนแปลงสถานที่ผลิต นำเข้า หรือสถานที่เก็บรักษาเครื่องมือแพทย์ ตามแต่กรณี จึงสามารถดำเนินการย้ายสถานที่ดังกล่าวได้

1. **ใบอนุญาตนำเข้าอาหารสัตว์ควบคุมเฉพาะ**

ภายใต้พ.ร.บ. ควบคุมคุณภาพอาหารสัตว์ พ.ศ. 2558 ผู้ประกอบธุรกิจที่ผลิตหรือนำเข้าอาหารสัตว์ควบคุมเฉพาะต้องได้รับใบอนุญาตในการประกอบธุรกิจ โดยใบอนุญาตผลิตอาหารสัตว์ควบคุมเฉพาะมีอายุ 3 ปี นับแต่วันที่ออกใบอนุญาต ส่วนใบอนุญาตนำเข้าอาหารสัตว์ควบคุมเฉพาะมีอายุ 1 ปี นับแต่วันที่ออกใบอนุญาต และใบอนุญาตทั้งสองประเภทสามารถต่ออายุได้ก่อนใบอนุญาตสิ้นอายุ นอกจากนี้ ผู้ที่ได้รับใบอนุญาตในการผลิตอาหารสัตว์ควบคุมเฉพาะจะได้รับอนุญาตให้ผลิตหรือนำเข้าอาหารสัตว์ดังกล่าว ณ สถานประกอบการที่ระบุไว้ในใบอนุญาตเท่านั้น เว้นแต่ผู้ได้รับใบอนุญาตจะได้รับการอนุมัติล่วงหน้าให้ย้ายสถานประกอบการ ในกรณีที่ผู้รับใบอนุญาตประสงค์จะย้ายสถานที่ผลิต สถานที่นำเข้า สถานที่ขาย หรือสถานที่เก็บอาหารสัตว์ควบคุมเฉพาะ ให้แจ้งเป็นหนังสือไปยังกรมปศุสัตว์ล่วงหน้าอย่างน้อย 15 วัน

1. *ใบอนุญาตขายอาหารสัตว์ควบคุมเฉพาะ*

ผู้ประกอบธุรกิจขายอาหารสัตว์ควบคุมเฉพาะต้องได้รับใบอนุญาตในการประกอบธุรกิจ โดยใบอนุญาตที่ได้รับนั้นจะมีอายุจนถึงวันที่ 31 ธันวาคมของปีที่ออกใบอนุญาต โดยผู้ที่ได้รับใบอนุญาตผลิตหรือนำเข้าอาหารสัตว์ควบคุมเฉพาะชนิดใดจะถือว่าได้รับอนุญาตให้ขายอาหารสัตว์ควบคุมเฉพาะชนิดนั้นด้วยเช่นกัน

ผู้รับใบอนุญาตจะต้องยื่นคำขอต่ออายุก่อนใบอนุญาตสิ้นอายุ และเมื่อได้ยื่นคำขอต่ออายุแล้วให้  
ผู้รับใบอนุญาตสามารถประกอบกิจการต่อไปได้เว้นแต่กรมปศุสัตว์จะมีคำสั่งปฏิเสธคำขอต่ออายุนั้น

1. **ใบอนุญาตประกอบกิจการโรงงาน และหนังสืออนุญาตให้ประกอบกิจการในนิคมอุตสาหกรรม**

ตามพ.ร.บ. โรงงาน พ.ศ. 2535 “โรงงาน” หมายถึง อาคาร สถานที่ หรือยานพาหนะที่ใช้เครื่องจักรมีกำลังรวมตั้งแต่ 50 แรงม้าหรือกำลังเทียบเท่าตั้งแต่ 50 แรงม้าขึ้นไป หรือใช้คนงานตั้งแต่ 50 คนขึ้นไปโดยใช้เครื่องจักรเพื่อประกอบกิจการโรงงานตามประเภทหรือชนิดของโรงงานที่กำหนดในกฎกระทรวง โดยกรมโรงงานอุตสาหกรรม ซึ่งเป็นหน่วยงานของรัฐในสังกัดกระทรวงอุตสาหกรรม มีหน้าที่กำกับดูแลโรงงานและดูแลให้โรงงานดังกล่าวมีการดำเนินงานอย่างมีประสิทธิภาพ และปฏิบัติตามพ.ร.บ. โรงงานและระเบียบที่เกี่ยวข้อง ใบอนุญาตประกอบกิจการโรงงานที่ออกให้ตามพ.ร.บ. โรงงานนั้นไม่ต้องมีการต่ออายุและสามารถใช้ได้จนกว่าจะมีการเลิกประกอบกิจการโรงงานหรือถูกเพิกถอนใบอนุญาต

ตามพ.ร.บ. การนิคมอุตสาหกรรมแห่งประเทศไทย พ.ศ. 2522 “นิคมอุตสาหกรรม” หมายถึง เขตอุตสาหกรรมทั่วไปหรือเขตประกอบการเสรี โดยการนิคมอตุสาหกรรมแห่งประเทศไทยมีหน้าที่ส่งเสริมและควบคุมนิคมอุตสาหกรรมของเอกชนหรือหน่วยงานรัฐ ทั้งนี้ ผู้ที่จะประกอบกิจการในนิคมอุตสาหกรรม ต้องได้รับอนุญาตเป็นหนังสือจากผู้ว่าการหรือผู้ซึ่งว่าการมอบหมาย และปฏิบัติตามพ.ร.บ. การนิคมอุตสาหกรรมแห่งประเทศไทยและระเบียบที่เกี่ยวข้อง ทั้งนี้ ใบอนุญาตให้ประกอบกิจการในนิคมอุตสาหกรรมมีอายุไม่เกิน 5 ปีโดยนับถึงวันสิ้นปีปฏิทินของปีที่ห้า และสามารถขออนุญาตต่ออายุได้ก่อนสิ้นอายุไม่น้อยกว่า 30 วัน

1. **การคุ้มครองผู้บริโภค**

พระราชบัญญัติคุ้มครองผู้บริโภค พ.ศ. 2522 (รวมทั้งที่แก้ไขเพิ่มเติม) มีวัตถุประสงค์เพื่อคุ้มครองสิทธิของผู้บริโภคและกำหนดหน้าที่ต่าง ๆ ของผู้ผลิตหรือผู้ให้บริการเพื่อรักษาความเป็นธรรมและคุ้มครองสิทธิของผู้บริโภค

1. **ความรับผิดต่อความเสียหายที่เกิดขึ้นจากสินค้าที่ไม่ปลอดภัย**

พระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัย พ.ศ. 2551 (“พ.ร.บ. ความรับผิดต่อความเสียหายที่เกิดขึ้นจากสินค้าที่ไม่ปลอดภัย”) มีวัตถุประสงค์เพื่อชดเชยค่าเสียหายให้แก่ผู้ที่ได้รับความเสียหายจากสินค้าที่ไม่ปลอดภัย โดยพ.ร.บ. ความรับผิดต่อความเสียหายที่เกิดขึ้นจากสินค้าที่ไม่ปลอดภัย ให้คำจำกัดความ “ผู้ประกอบการ” ว่า (1) ผู้ผลิตหรือผู้ว่าจ้างให้ผลิต (2) ผู้นำเข้า (3) ผู้ขายสินค้าที่ไม่สามารถระบุผู้ผลิต ผู้ว่าจ้างให้ผลิตหรือผู้นำเข้าได้ (4) ผู้ซึ่งใช้ชื่อ ชื่อทางการค้า เครื่องหมายการค้า เครื่องหมาย ข้อความ หรือ (5) ผู้ที่แสดงด้วยวิธีใด ๆ อันมีลักษณะที่จะทำให้เข้าใจว่าบุคคลดังกล่าวเป็นผู้ผลิต ผู้ว่าจ้างหรือผู้นำเข้า โดยพ.ร.บ. ความรับผิดต่อความเสียหายที่เกิดขึ้นจากสินค้าที่ไม่ปลอดภัยกำหนดให้ผู้ประกอบการรับผิดชอบต่อความเสียหายของผู้เสียหายอันเป็นผลจากสินค้าที่ไม่ปลอดภัย ทั้งนี้ ผู้เสียหายสามารถฟ้องผู้ประกอบการได้โดยไม่ต้องพิสูจน์ว่าความเสียหายนั้นเกิดจากผู้ประกอบการ เพียงแต่ ต้องพิสูจน์ว่าตนเองได้รับความเสียหายจากสินค้าที่ไม่ปลอดภัยเท่านั้น ตามพ.ร.บ. ความรับผิดต่อความเสียหายที่เกิดขึ้นจากสินค้าที่ไม่ปลอดภัยนั้น ความเสียหายที่เกิดจากสินค้าที่ไม่ปลอดภัยหมายถึงความเสียหายที่เกิดจากสินค้าที่มีความบกพร่องในการผลิตหรือการออกแบบของสินค้า หรือความเสียหายที่เกิดจากสินค้านั้นไม่ได้กำหนดวิธีใช้ วิธีการเก็บรักษา คำเตือน หรือข้อมูลเกี่ยวกับสินค้า หรือมีกำหนดไว้แต่ไม่ถูกต้องหรือไม่ชัดเจน โดยคำนึงถึงสภาพของสินค้า การใช้งานและการเก็บรักษาสินค้าตามปกติธรรมดาของสินค้า

อย่างไรก็ตาม ผู้ประกอบการจะไม่ต้องรับผิดในความเสียหายดังกล่าว หากผู้ประกอบการสามารถพิสูจน์ได้ว่าสินค้าดังกล่าวไม่ใช่สินค้าที่ไม่ปลอดภัย หรือผู้เสียหายทราบอยู่แล้วว่าสินค้านั้นเป็นสินค้าที่ไม่ปลอดภัย หรือความเสียหายนั้นเกิดจากการใช้หรือการเก็บรักษาที่ไม่ถูกต้อง โดยที่สินค้านั้นถูกต้องตามวิธีใช้ วิธีเก็บรักษา คำเตือน หรือข้อมูลที่เกี่ยวกับสินค้าที่ผู้ประกอบการได้กำหนดไว้อย่างถูกต้องและชัดเจนตามความสมควรแล้ว

* + 1. **สัญญาที่สำคัญเกี่ยวกับการประกอบธุรกิจของบริษัทฯ**

กลุ่มบริษัทฯ จัดทำสรุปข้อตกลงจากสัญญาที่สำคัญในการประกอบธุรกิจของบริษัทฯ โดยสังเขป รายละเอียดเกี่ยวกับสัญญาที่จะระบุต่อไปนี้มีจุดมุ่งหมายเป็นการให้ข้อมูลเท่านั้น และไม่ถือว่าเป็นสัญญาหรือข้อตกลงที่มีผลผูกพันหรือสมบูรณ์ คำและข้อความต่อไปนี้มีความหมายตามบทนิยามในสัญญาที่เกี่ยวข้องเว้นแต่จะได้กล่าวไว้เป็นอย่างอื่นในส่วนนี้

**(1) สัญญาร่วมทุน**

บริษัทย่อยของบริษัทฯ ได้จัดทำสัญญาร่วมทุน โดยมีรายละเอียดดังนี้

(1) สัญญาร่วมทุน บจ. เวลโนเวชั่นส์

|  |  |
| --- | --- |
| คู่สัญญา | 1. บริษัท สเปเชี่ยลตี้ เนเชอรัล อินโนเวชั่น จำกัด (“SNI”)  2. นางพรรณวิภา กฤษฎาพงษ์  3. นางสาวธีรญา กฤษฎาพงษ์  4. นายกฤษฎา กิตติโกวิทธนา  5. บริษัท นาสท์ด้า โฮลดิ้ง จำกัด (“NASTDA”)  6. บริษัท เวลโนเวชั่นส์ จำกัด (“WELL”) |
| วันที่สัญญามีผลใช้บังคับ | วันที่ 15 ตุลาคม 2564 |
| วัตถุประสงค์ | * เพื่อพัฒนาต่อยอดงานวิจัย ออกแบบผลิตภัณฑ์ และจำหน่ายผลิตภัณฑ์นวัตกรรมด้านสุขภาพ ความงาม และทางการแพทย์ทุกชนิด และให้บริการตรวจสอบผลิตภัณฑ์นวัตกรรมด้านสุขภาพ ความงาม และทางการแพทย์ร่วมกับเครือข่ายห้องปฏิบัติการ |
| สัดส่วนการถือหุ้น | * SNI ถือหุ้นในสัดส่วนร้อยละ 70 ของจำนวนหุ้นที่ออกและจำหน่ายแล้วทั้งหมด * NASTDA ถือหุ้นในสัดส่วนร้อยละ 30 ของจำนวนหุ้นที่ออกและจำหน่ายแล้วทั้งหมด |
| การบริการจัดการ | * การแต่งตั้งและถอดถอนกรรมการกระทำได้โดยที่ประชุมใหญ่ผู้ถือหุ้น โดยคณะกรรมการ ประกอบด้วย กรรมการจำนวนไม่น้อยกว่า 3 คน ประกอบด้วยกรรมการที่ได้รับการเสนอชื่อโดย SNI จำนวน 2 คน และ NASTDA จำนวน 1 คน * ในการประชุมกรรมการ องค์ประชุมจะต้องมีกรรมการเข้าประชุมด้วยตนเองไม่น้อยกว่ากึ่งหนึ่งจึงจะเป็นองค์ประชุม โดยกรรมการแต่ละคนมีสิทธิออกเสียงลงคะแนน 1 คนต่อ 1 เสียง * ที่ประชุมใหญ่ผู้ถือหุ้นเป็นผู้แต่งตั้งประธานกรรมการด้วยมติเอกฉันท์ โดยประธานกรรมการทำหน้าที่เป็นประธานในการประชุมคณะกรรมการบริษัทและประชุมผู้ถือหุ้น * ให้ที่ประชุมคณะกรรมการเป็นผู้แต่งตั้งประธานเจ้าหน้าที่บริหาร ด้วยมติเสียงข้างมากของคณะกรรมการ และได้รับคะแนนเสียงเห็นชอบจากกรรมการที่ได้รับการเสนอชื่อแต่งตั้งโดย NASTDA ด้วย โดยให้มีหน้าที่และความรับผิดชอบเป็นไปตามที่คณะกรรมการจะได้รับมอบหมายหรือมอบอำนาจ * เรื่องดังต่อไปนี้จะต้องได้รับคะแนนเสียงเห็นชอบข้างมากจากกรรมการที่ร่วมประชุม และจะต้องได้รับคะแนนเสียงเห็นชอบจากกรรมการที่ได้รับการเสนอชื่อแต่งตั้งโดย NASTDA ด้วย  1. การเข้าทำสัญญา การได้มา หรือจำหน่ายไปซึ่งทรัพย์สิน หรือการก่อหนี้ที่อยู่นอกแผนธุรกิจประจำปี ซึ่งมีขนาดธุรกรรมตั้งแต่ร้อยละ 5 ของสินทรัพย์รวม 2. การเข้าทำสัญญาระหว่าง WELL กับผู้ถือหุ้นของ WELL หรือบริษัทในเครือ หรือบริษัทย่อยของผู้ถือหุ้น หรือการเข้าทำสัญญาระหว่าง WELL กับกรรมการของ WELL หรือบริษัทย่อยของกรรมการ เว้นแต่เป็นไปตามการดำเนินธุรกิจปกติ 3. การดำเนินคดี หรือแก้ต่าง หรือยุติการดำเนินคดีทางกฎหมายหรือกระบวนการอนุญาโตตุลาการ ที่มีมูลค่าไม่เกิน 5 ล้านบาท 4. การตกลงเงื่อนไขสำคัญในการบริหารสัญญาจ้างผลิตระหว่างบริษัทในเครือของ SNI และ WELL ที่แตกต่างไปจากที่คณะกรรมการเคยให้ความเห็นชอบ 5. การมอบอำนาจการสั่งซื้อและการเบิกจ่ายเงิน นอกเหนือจากการค้าปกติ 6. การปรับโครงสร้างหรือโครงสร้างองค์กรของ WELL 7. การเปลี่ยนแปลงใดๆ ที่จะส่งผลให้มีการเปลี่ยนแปลงประเภทธุรกิจของกิจการร่วมทุน 8. การอนุมัติการสละหรือโอนอำนาจบริหารจัดการของ WELL ให้แก่บุคคลภายนอกซึ่งมิใช่กรรมการของ WELL 9. การนำกิจการร่วมทุนเข้าจดทะเบียนในตลาดหลักทรัพย์ฯ 10. การแต่งตั้ง และการกำหนดอำนาจหน้าที่และความรับผิดชอบของประธานเจ้าหน้าที่  * ในการประชุมใหญ่ทุกครั้งจะต้องมีผู้ถือหุ้นถือหุ้นรวมกันไม่น้อยกว่าร้อยละ 50 ของหุ้นที่จำหน่ายแล้วทั้งหมดของบริษัทและมีผู้ถือหุ้นฝ่าย NASTDA เข้าร่วมประชุม ไม่ว่าด้วยตนเองหรือโดยการมอบฉันทะ หากพ้นเวลา 1 ชั่วโมงหลังจากเวลานัดประชุมไปแล้ว และผู้ถือหุ้นยังมีจำนวนไม่ครบเป็นองค์ประชุม ให้เลื่อนการประชุมนั้นออกไปและให้เรียกประชุมใหม่อีกครั้งภายใน 14 วัน โดยในการประชุมครั้งหลังนี้ หากมีผู้ถือหุ้นถือหุ้นรวมกันไม่น้อยกว่าร้อยละ 50 ของหุ้นที่จำหน่ายแล้วทั้งหมดของบริษัทเข้าร่วมประชุมไม่ว่าด้วยตนเองหรือโดยการมอบฉันทะให้ถือว่าครบเป็นองค์ประชุม |
| หน้าที่และข้อตกลงของคู่สัญญา | * WELL จะดำเนินการว่าจ้าง บจ. สเปเชี่ยลตี้ อินโนเวชั่น (“SI”) โดยที่ SI จะต้องรักษาความลับสูตรการผลิตและ/หรือทรัพย์สินทางปัญญาอื่นใดของ WELL รวมทั้งจะไม่ผลิตผลิตภัณฑ์เดียวกันกับที่ตนเองรับจ้าง WELL ให้ผู้ว่าจ้างรายอื่นยกเว้นได้รับความยินยอมเป็นลายลักษณ์อักษรจาก WELL ทั้งนี้ผลิตภัณฑ์เดียวกัน หมายถึง ผลิตภัณฑ์ที่ผลิตโดยใช้สูตรการผลิตเดียวกันเท่านั้น อนึ่งไม่รวมถึงผลิตภัณฑ์ที่ SI ผลิตหรือรับจ้างผลิตขึ้นก่อนหน้าวันที่บริษัทจะได้ว่าจ้าง SI ผลิตสินค้าให้ตน * WELL จะดำเนินการเพื่อให้ได้รับสิทธิในผลิตภัณฑ์ตามกฎหมาย ของสำนักงานคณะกรรมการอาหารและยาที่ SI ได้ทำการพัฒนาให้แก่บริษัทตามสัญญาว่าจ้างผลิต โดยชื่อการค้าของผลิตภัณฑ์ที่จดทะเบียนและที่อยู่บนฉลากผลิตภัณฑ์เป็นชื่อตามเครื่องหมายการค้าของ WELL * ในกรณีที่ WELL ต้องดำเนินการขอสินเชื่อหรือการกู้ยืมเงิน NASTDA หรือกรรมการผู้แทนจาก NASTDA ไม่สามารถเป็นผู้ค้ำประกันสินเชื่อหรือการกู้ยืมเงินได้ * SNI และบริษัทในเครือจะแนะนำและเชื่อมโยงเครือข่ายเพื่อพัฒนาธุรกิจในด้านการจัดจำหน่าย การบริหารงาน การอำนวยความสะดวกในการพัฒนาสินค้า และบริการที่เกี่ยวข้องอย่างเต็มความสามารถ * NASTDA จะอำนวยความสะดวกในการเชื่อมโยงด้านการวิจัยและพัฒนา และบริการสนับสนุนที่เกี่ยวข้องของสวทช. อย่างเต็มความสามารถ * ห้าม SNI หรือ NASTDA ขายหรือโอนหุ้นที่ถืออยู่ใน WELL ไม่ว่าทั้งหมดหรือบางส่วนให้แก่บุคคลใดๆ ภายในระยะเวลา 3 ปี นับแต่วันที่สัญญามีผลบังคับใช้ เว้นแต่จะได้รับความยินยอมเป็นหนังสือจาก NASTDA หรือ SNI แล้วแต่กรณี หรือเป็นการโอนหุ้นกรณีเลิกสัญญาหรือยุติข้อขัดแย้ง หรือเป็นการขายหรือโอนหุ้นให้แก่บริษัทในเครือ |
| การถอนการลงทุนของ NASTDA | * NASTDA สามารถถอนการลงทุนได้ในกรณีดังต่อไปนี้ * WELL ไม่ประกอบธุรกิจตามวัตถุประสงค์ที่ระบุไว้ในสัญญานี้ หรือไม่ปฏิบัติตามเงื่อนไขในสัญญานี้ หรือมีการละเมิดทรัพย์สินทางปัญญา ที่มีคำพิพากษาถึงที่สุดว่าบริษัทมีเจตนาละเมิดทรัพย์สินทางปัญญา โดยมิได้เกิดจากการกระทำความผิดของ NASTDA * มีข้อจำกัดทางกฎหมายหรือนโยบายของรัฐบาลที่เป็นเหตุให้ NASTDA ไม่สามารถคงการลงทุน หรือคงความเป็นผู้ถือหุ้นใน WELL ได้ต่อไป * กรณีที่ NASTDA ใช้สิทธิถอนการลงทุน กำหนดให้ SNI รับโอนหุ้นของ NASTDA ดังกล่าวจาก NASTDA ตามมูลค่าที่ระบุในสัญญา แล้วแต่กรณี หาก SNI ไม่สามารถที่จะรับโอนหุ้นจาก NASTDA ได้ NASTDA มีสิทธิโอนหุ้นให้บุคคลภายนอก ในมูลค่าที่ไม่ต่ำกว่าราคาที่กำหนดไว้ในสัญญา แล้วแต่กรณี หากวิธีที่กล่าวมาข้างต้นไม่สามารถกระทำได้ ให้บริษัททำการลดทุนและคืนเงินลงทุนให้แก่ผู้ถือหุ้นตามสัดส่วน |
| การห้ามแข่งขัน | * ตลอดระยะเวลาตามสัญญานี้ SNI จะไม่ประกอบธุรกิจที่เป็นการแข่งขันกับธุรกิจของ WELL ทั้งทางตรงและทางอ้อม เว้นแต่เป็นธุรกิจที่มีอยู่ก่อนหรือได้รับความยินยอมเป็นลายลักษณ์อักษร |
| นโยบายการจ่ายเงินปันผล | * WELL จะจ่ายเงินปันผลไม่น้อยกว่าร้อยละ 30 ของกำไรสุทธิของแต่ละรอบบัญชีของ WELL โดยขึ้นอยู่กับการพิจารณโดยคณะกรรมการบริษัท ในการประกาศจ่ายเงินนผลดังกล่าว WELL จะต้องมีเงินสดคงเหลือเพียงพอสำหรับกรณีดังต่อไปนี้ (1) ชำระภาระหนี้สินของ WELL (2) เงินทุนหมุนเวียนใช้จ่ายใน WELL (3) เงินลงทุนเพื่อขยายกิจการของ WELL (4) เงินสำรองตามกฎหมาย |
| ระยะเวลาของสัญญา | สัญญาฉบับนี้มีผลบังคับใช้ตั้งแต่วันที่ 15 ตุลาคม 2564 เป็นต้นไป |

|  |  |
| --- | --- |
| การยกเลิกสัญญา | ผู้ถือหุ้นแต่ละฝ่ายมีสิทธิบอกเลิกสัญญาเมื่อ   * ผู้ถือหุ้นฝ่ายใดฝ่ายหนึ่งไม่ปฏิบัติตามสัญญาหรือปฏิบัติผิดสัญญานี้ ไม่ว่าข้อใดข้อหนึ่ง โดยผู้ถือหุ้นฝ่ายที่ไมได้ปฏิบัติผิดสัญญาได้มีหนังสือบอกกล่าวให้ผู้ถือหุ้นฝ่ายที่ปฏิบัติผิดสัญญาให้ปฏิบัติให้ถูกต้องภายใน 30 วัน หรือระยะเวลาที่ยาวกว่านั้นตามที่ผู้ถือหุ้นฝ่ายที่ไม่ได้ปฏิบัติผิดสัญญาได้กำหนดให้อย่างสมเหตุสมผล แต่ผู้ถือหุ้นฝ่ายที่ปฏิบัติผิดสัญญาไม่ปฏิบัติให้ถูกต้องภายในกำหนดเวลาดังกล่าว ผู้ถือหุ้นฝ่ายที่ไม่ได้ปฏิบัติผิดสัญญาสามารถใช้สิทธิบอกเลิกสัญญาได้ และมีสิทธิเรียกร้องคำาเสียหายใดๆ ที่เกิดขึ้นจากผู้ถือหุ้นฝ่ายที่ปฏิบัติผิดสัญญาได้ * ผู้ถือหุ้นฝ่ายใดฝ่ายหนึ่งตกเป็นผู้มีหนี้สินล้นพ้นตัวหรือถูกพิทักษ์ทรัพย์ หรือถูกเจ้าพนักงานยึดหรืออายัดทรัพย์สิน หรือเข้าสู่กระบวนการปรับโครงสร้างหนี้ หรือกระทำการใดอันอาจเป็นเหตุให้ถูกฟ้องล้มละลายหรีอยื่นคำร้องขอฟื้นฟูกิจการ หรือขอให้ตนเองล้มละลายหรือกระทำการประนอมหนี้ |

(2) สัญญาร่วมทุนแก้ไขเพิ่มเติม บจ. เวลโนเวชั่นส์ (ครั้งที่ 1)

|  |  |
| --- | --- |
| คู่สัญญา | 1. บริษัท สเปเชี่ยลตี้ เนเชอรัล โปรดักส์ จำกัด (“SNPS”)  2. นางสาวธีรญา กฤษฎาพงษ์  3. นายกฤษฎา กิตติโกวิทธนา  4. บริษัท นาสท์ด้า โฮลดิ้ง จำกัด (“NASTDA”)  5. บริษัท เวลโนเวชั่นส์ จำกัด (“WELL”) |
| วันที่สัญญามีผลใช้บังคับ | วันที่ 21 มีนาคม 2566 |
| สาระสำคัญของสัญญา | คู่สัญญาทุกฝ่ายตกลงแก้ไขเปลี่ยนแปลงผู้ถือหุ้นตามสัญญาร่วมทุนจาก SNI เปลี่ยนแปลงเป็น SNPS โดย SNPS ตกลงรับโอนสิทธิ หน้าที่ และความรับผิดชอบของการเป็นผู้ถือหุ้นตามสัญญาร่วมทุน และตกลงเข้าผูกพันตามข้อกำหนดและเงื่อนไขและเงื่อนไขของสัญญาร่วมทุนทุกประการ |

(3) สัญญาร่วมทุนแก้ไขเพิ่มเติม บจ. เวลโนเวชั่นส์ (ครั้งที่ 2)

|  |  |
| --- | --- |
| ชื่อสัญญา | สัญญาเพิ่มทุนแก้ไขเพิ่มเติม บริษัท เวลโนเวชั่นส์ จำกัด (ครั้งที่ 2) |
| คู่สัญญา | 1. บริษัท สเปเชี่ยลตี้ เนเชอรัล โปรดักส์ จำกัด (“SNPS”)  2. นางสาวธีรญา กฤษฎาพงษ์  3. นายกฤษฎา กิตติโกวิทธนา  4. บริษัท นาสท์ด้า โฮลดิ้ง จำกัด (“NASTDA”)  5. บริษัท เซิร์ซ เอ็นเตอร์เทนเม้นท์ จำกัด (“SEARCH”)  6. บริษัท เวลโนเวชั่นส์ จำกัด (“WELL”) |
| วันที่สัญญามีผลใช้บังคับ | 21 กันยายน 2566 |
| วัตถุประสงค์ | * SEARCH แสดงความประสงค์เข้าร่วมลงทุนใน WELL และให้การสนับสนุนงานด้านการตลาด โดยที่ประชุมคณะกรรมการบริษัท ครั้งที่ 1/2566 เมื่อวันที่ 27 มกราคม 2566 ได้มีมติเห็นชอบการเข้าลงทุนของ SEARCH และแผนการเพิ่มทุนของ WELL คู่สัญญาทุกฝ่ายจึงตกลงทำสัญญาแก้ไขเพิ่มเติมนี้ |
| การเพิ่มทุนและสัดส่วนการถือหุ้น | * SNPS ถือหุ้นในสัดส่วนร้อยละ 52.50 ของจำนวนหุ้นที่ออกและจำหน่ายแล้วทั้งหมด * NASTDA ถือหุ้นในสัดส่วนร้อยละ 22.50 ของจำนวนหุ้นที่ออกและจำหน่ายแล้วทั้งหมด * SEARCH ถือหุ้นในสัดส่วนร้อยละ 25.00 ของจำนวนหุ้นที่ออกและจำหน่ายแล้วทั้งหมด |
| แก้ไขการบริการจัดการ | * การแต่งตั้งและถอดถอนกรรมการกระทำได้โดยที่ประชุมใหญ่ผู้ถือหุ้น โดยคณะกรรมการ ประกอบด้วย กรรมการจำนวนไม่น้อยกว่า 4 คน ประกอบด้วยกรรมการที่ได้รับการเสนอชื่อโดย SNPS จำนวน 2 คน NASTDA จำนวน 1 คน และ SEARCH จำนวน 1 คน |
| แก้ไข/ เพิ่มเติม หน้าที่และข้อตกลงของคู่สัญญา | * ห้าม SNPS หรือ NASTDA หรือ SEARCH ขายหรือโอนหุ้นที่ถืออยู่ใน WELL ไม่ว่าทั้งหมดหรือบางส่วนให้แก่บุคคลใดๆ ภายในระยะเวลา 3 ปี นับแต่วันที่สัญญามีผลบังคับใช้ เว้นแต่จะได้รับความยินยอมเป็นหนังสือจาก NASTDA หรือ SNPS หรือ SEARCH แล้วแต่กรณี หรือเป็นการโอนหุ้นกรณีเลิกสัญญาหรือยุติข้อขัดแย้ง หรือเป็นการขายหรือโอนหุ้นให้แก่บริษัทในเครือ * SEARCH จะดำเนินการวางแผนทำการตลาดบนสื่อหลัก (Above the line) การทำภาพยนตร์โฆษณา พรีเซนเตอร์ และกิจกรรมส่งเสริมการขาย (Events) ให้คุ้มค่ามีประสิทธิภาพสูดสุดโดยมีเป้าหมายการเติบโตของยอดขายจากแผนธุรกิจเดิม และต้นทุนสื่อที่ต่ำกว่าราคาตลาดซึ่งเป็นประโยชน์สูงสุดต่อ WELL |
| แก้ไขการห้ามแข่งขัน | * ตลอดระยะเวลาตามสัญญานี้ SNPS และ SEARCH จะไม่กระทำการประกอบธุรกิจที่เป็นการแข่งขันกับธุรกิจของ WELL ทั้งทางตรงและทางอ้อม ไม่ว่าทำเพื่อประโยชน์ตนเองหรือของผู้อื่น เว้นแต่เป็นธุรกิจที่ SNPS หรือ SEARCH แล้วแต่กรณี มีอยู่ก่อนหรือได้รับความยินยอมเป็นลายลักษณ์อักษรแล้ว |

(4) สัญญาร่วมทุน บจ. คาเน อินโนเวชั่น

|  |  |
| --- | --- |
| คู่สัญญา | 1. บจ. สเปเชี่ยลตี้ อินโนเวชั่น (“SI”)  2. KANAE Company Limited (“KANAE”) |
| วันที่สัญญามีผลใช้บังคับ | วันที่ 25 มกราคม 2562 |
| วัตถุประสงค์ | * เพื่อจัดตั้งบจ. คาเน อินโนเวชั่น (“KI”) เพื่อประกอบธุรกิจผลิตและจำหน่ายบรรจุภัณฑ์ที่ใช้เทคโนโลยี COSMOPACK® และธุรกิจอื่นที่ดำเนินการโดย KI |
| สัดส่วนการถือหุ้น | * KANAE จะถือหุ้นในสัดส่วน 20% และ SI จะถือหุ้นในสัดส่วน 80% |
| หน้าที่และข้อตกลงของคู่สัญญา | * KANAE จะเปิดเผยและแบ่งปันองค์ความรู้ในเทคโนโลยี COSMOPACK® โดยการให้ความช่วยเหลือด้านเทคนิคตามที่ระบุในสัญญาขายและให้บริการทางเทคนิคระหว่าง KANAE และ KI ที่จะจัดทำขึ้นหลังการจดทะเบียนจัดตั้งบริษัท * KANAE จะจัดหาเครื่องบรรจุ COSMOPACK® และวัสดุบรรจุภัณฑ์ให้กับ KI ตามที่กำหนดไว้ในสัญญาขายและให้บริการทางเทคนิคระหว่าง KANAE และ KI ที่จะจัดทำขึ้นหลังการจดทะเบียนจัดตั้งบริษัท * SI จะสนับสนุนด้วยการบริหารจัดการของ KI โดยการใช้ประสบการณ์ ความรู้ ความสัมพันธ์ เครือข่าย และทรัพยากรบุคคล * SI จะใช้เครือข่ายของตนเองในการจัดหาลูกค้าที่มีศักยภาพและข้อมูลโครงการเพื่อสนับสนุนกิจกรรมการขายและการตลาดของ KI * SI จะแต่งตั้งกรรมการของ KI และจะรับผิดชอบในการบริหารจัดการของ KI |
| การห้ามแข่งขัน | * SI จะไม่ผลิตและจำหน่ายผลิตภัณฑ์บรรจุภัณฑ์อะลูมิเนียมแบบยืดหยุ่น (Aluminum Flexible Packaging Product) ที่แข่งกับ COSMOPACK® รวมถึงไม่รับการถ่ายทอดเทคโนโลยีของคู่แข่งของ COSMOPACK® * SI จะไม่ส่งออกผลิตภัณฑ์ COSMOPACK® ไปยังประเทศญี่ปุ่นหรือลูกค้าปัจจุบันของ KANAE ภายนอกประเทศญี่ปุ่น * SI และ KI จะไม่ละเมิดสิทธิเชิงอุตสาหกรรมของ COSMOPACK® |
| ระยะเวลาของสัญญา | * สัญญามีอายุ 3 ปี นับจากวันที่มีผลบังคับ เริ่มตั้งแต่วันที่ 1 มีนาคม 2562 ถึงวันที่ 28 กุมภาพันธ์ 2565 และจะต่ออายุอัตโนมัติอีกคราวละ 1 ปี เว้นแต่คู่สัญญาฝ่ายหนึ่งฝ่ายใดจะแจ้งไม่ต่อสัญญาเป็นลายลักษณ์อักษรให้คู่สัญญาอีกฝ่ายหนึ่งทราบอย่างน้อย 90 วันก่อนวันสิ้นอายุของสัญญา |
| การยกเลิกสัญญา | * หากเกิดเหตุการณ์ใดต่อไปนี้ คู่สัญญาอีกฝ่ายอาจยุติสัญญานี้โดยการแจ้งเป็นลายลักษณ์อักษรไปยังคู่สัญญาอีกฝ่ายโดยไม่กระทบต่อสิทธิหรือการเยียวยาอื่นใด โดยมีผลทันที  1. หากฝ่ายหนึ่งฝ่ายใดไม่ปฏิบัติตามข้อกำหนดของสัญญานี้ โดยการปฏิบัติดังกล่าวไม่ได้รับการแก้ไขเป็นเวลานานกว่า 14 วันหลังจากได้รับแจ้งเป็นลายลักษณ์อักษรจากฝ่ายที่ไม่ละเมิด 2. หากทรัพย์สินของฝ่ายหนึ่งฝ่ายใดตกอยู่ภายใต้การอายัด การจัดการชั่วคราว การจำหน่ายโดยการขายทอดตลาด การจำหน่ายเนื่องจากการไม่จ่ายภาษี หรือการจัดการอื่นใดที่คล้ายคลึงกันโดยหน่วยงานของรัฐ 3. หากฝ่ายหนึ่งฝ่ายใดยื่นคำร้องในการล้มละลาย หรือมีการยื่นคำร้องในการล้มละลาย หรือกลายเป็นบุคคลล้มละลาย หรือเข้าสู่การชำระบัญชีหรือพิทักษ์ทรัพย์ 4. หากฝ่ายหนึ่งฝ่ายใดจะเลิกประกอบกิจการ 5. หากฝ่ายใดฝ่ายหนึ่งจำหน่ายการดำเนินการหรือทรัพย์สินทั้งหมดหรือบางส่วนที่สำคัญ  * ฝ่ายที่ละเมิดสัญญาจะต้องชดเชยความสูญเสียหรือความเสียหายใดๆ เนื่องจากการยุติสัญญา |

**(2) สัญญาตัวแทนจำหน่าย**

บริษัทฯ ได้แต่งตั้งตัวแทนจำหน่ายผลิตภัณฑ์ที่สำคัญดังนี้

(1) สัญญาตัวแทนจำหน่ายรายที่ 1

|  |  |
| --- | --- |
| คู่สัญญา | บริษัท สเปเชี่ยลตี้ เนเชอรัล โปรดักส์ จำกัด (มหาชน) (“SNPS”) |
| วันที่สัญญามีผลใช้บังคับ | วันที่ 29 พฤษภาคม 2566 |
| สาระสำคัญของสัญญา | * SNPS ให้สิทธิแก่ตัวแทนจำหน่ายในการจำหน่ายและเป็นตัวแทนผลิตภัณฑ์ในฐานะผู้จัดจำหน่ายอิสระในประเทศไทย (No Exclusive) * ตัวแทนจำหน่ายจะไม่ทำการตลาด จำหน่าย หรือส่งเสริมการขายผลิตภัณฑ์ภายนอกประเทศไทย * ตัวแทนจำหน่ายตกลงที่จะส่งเสริมการขายผลิตภัณฑ์ในนามของ SNPS โดยที่ตัวแทนจำหน่ายจะดำเนินการขายผลิตภัณฑ์ของ SNPS ด้วยค่าใช้จ่ายของตนเอง * SNPS เป็นเจ้าของสิทธิในผลิตภัณฑ์ทั้งสิทธิทางการค้าและลิขสิทธิ์ ซึ่งรวมถึงสิทธิในการตีพิมพ์ สิทธิในการทำซ้ำ สิทธิในการแก้ไข สิทธิทางการค้า และข้อมูลที่เผยแพร่ให้แก่ผู้จัดจำหน่าย * ตัวแทนจำหน่ายจะต้องกำหนดราคาขายสินค้าให้แก่ลูกค้าโดยอ้างอิงจากภาวะตลาดในประเทศไทยเท่านั้น * ในการกำหนดราคาขายสินค้าแก่บริษัทข้ามชาติ (Multinational Company) ตัวแทนจำหน่ายจะต้องตกลงกับ SNPS ก่อนเพื่อที่จะกำหนดโครงสร้างราคาขายผลิตภัณฑ์ในทุกประเทศให้สอดคล้องกัน * ตัวแทนจำหน่ายจะชำระเงินค่าสินค้าให้กับ SNPS ภายใน 30 วัน หลังส่งมอบสินค้า * SNPS จะแจ้งตัวแทนจำหน่ายล่วงหน้า 30 วัน กรณีที่ราคาขายมีการเปลี่ยนแปลง และจะแจ้งล่วงหน้า 60 วัน กรณีที่สินค้ามีการหยุดผลิตหรือมีการเปลี่ยนแปลงคุณสมบัติ |
| ระยะเวลาของสัญญา | * สัญญาฉบับนี้มีผลบังคับใช้ตั้งแต่ 29 พฤษภาคม 2566 และจะต่ออายุอีกคราวละ 1 ปี จนกว่าคู่สัญญาฝ่ายใดฝ่ายหนึ่งจะบอกเลิกสัญญา คู่สัญญาฝ่ายใดฝ่ายหนึ่งมีสิทธิบอกเลิกสัญญา โดยจะต้องแจ้งเป็นลายลักษณ์อักษรให้คู่สัญญาอีกฝ่ายหนึ่งทราบล่วงหน้า 6 เดือน |
| การยกเลิกสัญญา | * หากเกิดเหตุการณ์ใดต่อไปนี้ คู่สัญญาอีกฝ่ายอาจยุติสัญญานี้โดยการแจ้งเป็นลายลักษณ์อักษรไปยังคู่สัญญาอีกฝ่าย โดยมีผลทันที  1. ฝ่ายหนึ่งฝ่ายใดไม่ได้ดำเนินการชำระเงินตามที่ระบุไว้ หรือไม่ได้ปลดภาระผูกพันใดๆ ของตน 2. ฝ่ายหนึ่งฝ่ายใดจะหรือจะต้องถูกเลิกกิจการ ชำระบัญชี หรือล้มละลายในอนาคตอันใกล้นี้อย่างหลีกเลี่ยงไม่ได้ |

(2) สัญญาตัวแทนจำหน่ายรายที่ 2

|  |  |
| --- | --- |
| คู่สัญญา | บริษัท สเปเชี่ยลตี้ เนเชอรัล โปรดักส์ จำกัด (มหาชน) (“SNPS”) |
| วันที่สัญญามีผลใช้บังคับ | วันที่ 28 มีนาคม 2566 |
| สาระสำคัญของสัญญา | * SNPS ให้สิทธิแก่ตัวแทนจำหน่ายในการจำหน่ายและเป็นตัวแทนผลิตภัณฑ์ในฐานะผู้จัดจำหน่ายอิสระในประเทศมาเลเซีย (No Exclusive) * SNPS จะไม่จัดหาผลิตภัณฑ์โดยตรงให้กับลูกค้าหรือบุคคลที่สามในประเทศมาเลเซีย * ตัวแทนจำหน่ายจะไม่ทำการตลาด จำหน่าย หรือส่งเสริมการขายผลิตภัณฑ์นอกประเทศมาเลเซีย * ตัวแทนจำหน่ายตกลงที่จะส่งเสริมการขายผลิตภัณฑ์ในนามของ SNPS โดยที่ ตัวแทนจำหน่ายจะดำเนินการขายผลิตภัณฑ์ของ SNPS ด้วยค่าใช้จ่ายของตนเอง * SNPS เป็นเจ้าของสิทธิในผลิตภัณฑ์ของ SNPS ทั้งสิทธิทางการค้าและลิขสิทธิ์ ซึ่งรวมถึงสิทธิในการตีพิมพ์ สิทธิในการทำซ้ำ สิทธิในการแก้ไข สิทธิทางการค้า และข้อมูลที่เผยแพร่แก่ผู้จัดจำหน่าย * SNPS ตกลงที่จะจัดให้มีประกันความรับผิดต่อผลิตภัณฑ์สำหรับการเรียกร้องที่เกิดขึ้นจากการขายสินค้าของ SNPS * ตัวแทนจำหน่ายจะต้องกำหนดราคาขายสินค้าแก่ลูกค้าโดยอ้างอิงจากภาวะตลาดในประเทศมาเลเซียเท่านั้น * ในการกำหนดราคาขายสินค้าแก่บริษัทข้ามชาติ (Multinational Company) ตัวแทนจำหน่ายจะต้องตกลงกับ SNPS ก่อนเพื่อที่จะกำหนดโครงสร้างราคาขายผลิตภัณฑ์ในทุกประเทศให้สอดคล้องกัน * ตัวแทนจำหน่ายจะชำระเงินค่าสินค้าให้กับ SNPS ภายใน 30 วัน หลังส่งมอบสินค้า |
| ระยะเวลาของสัญญา | * สัญญาฉบับนี้จะสิ้นสุดในวันที่ 31 ธันวาคม 2566 และจะต่ออายุอีกคราวละ 1 ปี จนกว่าคู่สัญญาฝ่ายใดฝ่ายหนึ่งจะบอกเลิกสัญญา คู่สัญญาฝ่ายใดฝ่ายหนึ่งมีสิทธิบอกเลิกสัญญา โดยจะต้องแจ้งเป็นลายลักษณ์อักษรให้คู่สัญญาอีกฝ่ายหนึ่งทราบล่วงหน้า 6 เดือน |
| การยกเลิกสัญญา | * หากเกิดเหตุการณ์ใดต่อไปนี้ คู่สัญญาอีกฝ่ายอาจยุติสัญญานี้โดยการแจ้งเป็นลายลักษณ์อักษรไปยังคู่สัญญาอีกฝ่าย โดยมีผลทันที  1. ฝ่ายหนึ่งฝ่ายใดไม่ได้ดำเนินการชำระเงินตามที่ระบุไว้ หรือไม่ได้ปลดภาระผูกพันใดๆ ของตน 2. ฝ่ายหนึ่งฝ่ายใดจะหรือจะต้องถูกเลิกกิจการ ชำระบัญชี หรือล้มละลายในอนาคตอันใกล้นี้อย่างหลีกเลี่ยงไม่ได้ |

(3) สัญญาตัวแทนจำหน่ายรายที่ 3

|  |  |
| --- | --- |
| คู่สัญญา | บริษัท สเปเชี่ยลตี้ เนเชอรัล โปรดักส์ จำกัด (มหาชน) (“SNPS”) |
| วันที่สัญญามีผลใช้บังคับ | วันที่ 5 พฤศจิกายน 2558 |
| สาระสำคัญของสัญญา | * SNPS ตกลงมอบหมายให้ตัวแทนจำหน่ายเป็นผู้จัดจำหน่ายผลิตภัณฑ์ที่กำหนดแต่เพียงผู้เดียว (Exclusive) ในประเทศฝรั่งเศส ราชอาณาจักรเบลเยียม ประเทศลักเซมเบิร์ก ราชรัฐโมนาโก ประเทศสวิตเซอร์แลนด์ และประเทศอื่นๆ ในทวีปยุโรปตามการขยายธุรกิจของตัวแทนจำหน่าย * ตัวแทนจำหน่ายต้องซื้อผลิตภัณฑ์จาก SNPS แต่เพียงผู้เดียว (Exclusive) และตกลงที่จะไม่ชักชวน โฆษณา หรือมีส่วนร่วมในการส่งเสริมการขายผลิตภัณฑ์นอกประเทศที่ได้รับมอบหมายทั้งทางตรงและทางอ้อมผ่านตัวแทนหรือบริษัทในเครือ * ตัวแทนจำหน่ายตกลงที่จะไม่เป็นตัวแทนหรือจัดจำหน่ายผลิตภัณฑ์ที่กำหนดในสัญญาที่เป็นของคู่แข่ง * ตัวแทนจำหน่ายรับทราบว่าทุกสิทธิบัตร เครื่องหมายการค้า เครื่องหมาย โลโก้ และเครื่องหมายอื่นๆ รูปแบบและแนวคิดการโฆษณาเป็นของ SNPS แต่เพียงผู้เดียว * SNPS เป็นผู้กำหนดราคาขายสินค้าให้แก่ตัวแทนจำหน่ายโดย SNPS สามารถเปลี่ยนแปลงราคาขายตามดุลพินิจของตนแต่เพียงผู้เดียว โดยแจ้งให้ตัวแทนจำหน่ายทราบล่วงหน้าเป็นลายลักษณ์อักษรอย่างน้อย 3 เดือน * ตัวแทนจำหน่ายตกลงชำระราคาค่าสินค้าแก่ SNPS เป็นสกุลเงินยูโร โดยการโอนเงินตามเงื่อนไขการชำระเงินตามที่ตกลงกันที่ระบุใบแจ้งหนี้ |
| ระยะเวลาของสัญญา | * สัญญามีอายุ 3 ปี นับจากวันที่ลงนามในสัญญา และจะต่ออายุอีกคราวละ 1 ปี จนกว่าคู่สัญญาฝ่ายใดฝ่ายหนึ่งจะบอกเลิกสัญญา |
| การยกเลิกสัญญา | * คู่สัญญาฝ่ายใดฝ่ายหนึ่งมีสิทธิบอกเลิกสัญญาเมื่อสิ้นสุดสัญญาหรือสิ้นสุดการต่ออายุสัญญา โดยจะต้องแจ้งเป็นลายลักษณ์อักษรให้คู่สัญญาอีกฝ่ายหนึ่งทราบล่วงหน้า 6 เดือน * กรณีที่ฝ่ายใดฝ่ายหนึ่งไม่ปฏิบัติตามสัญญา คู่สัญญาฝ่ายใดฝ่ายหนึ่งมีสิทธิยุติสัญญาโดยมีผลทันทีและโดยนิตินัย โดยส่งหนังสือไปยังฝ่ายที่ผิดเงื่อนไขของสัญญา * คู่สัญญาฝ่ายใดฝ่ายหนึ่งอาจยุติสัญญาโดยนิตินัยและโดยไม่ต้องมีการระงับคดีจากศาลในกรณีการผิดเงื่อนไขที่สามารถแก้ไขได้ หากฝ่ายที่ผิดเงื่อนไขไม่สามารถแก้ไขให้ถูกต้องภายใน 30 วันหลังจากได้รับหนังสือแจ้ง * คู่สัญญาฝ่ายใดฝ่ายหนึ่งมีการชำระบัญชี หรือการฟื้นฟูกิจการ * กรณียกเลิกสัญญาโดย SNPS ตัวแทนจำหน่ายมีสิทธิเรียกร้องความเสียหายที่เกิดจากการยกเลิกสัญญาเท่ากับกำไรขั้นต้น 3 ปี โดยคำนวณจากยอดขายเฉลี่ย |

(4) สัญญาตัวแทนจำหน่ายรายที่ 4

|  |  |
| --- | --- |
| คู่สัญญา | บริษัท สเปเชี่ยลตี้ เนเชอรัล โปรดักส์ จำกัด (มหาชน) (“SNPS”) |
| วันที่สัญญามีผลใช้บังคับ | วันที่ 25 พฤษภาคม 2566 |
| สาระสำคัญของสัญญา | * SNPS ให้สิทธิแก่ตัวแทนจำหน่ายในการจำหน่ายและเป็นตัวแทนผลิตภัณฑ์ในฐานะตัวแทนอิสระในประเทศเกาหลี (No Exclusive) * การเป็นตัวแทนของ SNPS ในประเทศเกาหลีจะต้องกระทำโดยตัวแทนจำหน่ายและตัวแทนจำหน่ายจะต้องไม่ทำข้อผูกพันใดๆ ในนามของ SNPS โดยไม่มีข้อตกลงร่วมกันเป็นลายลักษณ์อักษรกับ SNPS ล่วงหน้า * ตัวแทนจำหน่ายจะไม่ทำการตลาด จำหน่าย หรือส่งเสริมการขายผลิตภัณฑ์นอกประเทศเกาหลี * ตัวแทนจำหน่ายตกลงที่จะส่งเสริมการขายผลิตภัณฑ์ในนามของ SNPS และรับผิดชอบค่าใช้จ่ายการดำเนินงานเรื่องการขาย (PO) โดยที่ SNPS จะรับผิดชอบในการจัดส่งสินค้า และการจัดทำใบแจ้งหนี้ (Invoice) * SNPS เป็นเจ้าของสิทธิในผลิตภัณฑ์ทั้งสิทธิทางการค้าและลิขสิทธิ์ ซึ่งรวมถึงสิทธิในการตีพิมพ์ สิทธิในการทำซ้ำ สิทธิในการแก้ไข สิทธิทางการค้า และข้อมูลที่เผยแพร่แก่ผู้จัดจำหน่าย * SNPS เป็นผู้กำหนดราคาขายผลิตภัณฑ์เพียงผู้เดียวตามตารางราคาสินค้า (Price list) * ในการกำหนดราคาขายผลิตภัณฑ์แก่บริษัทข้ามชาติ (Multinational Company)ตัวแทนจำหน่ายจะต้องตกลงกับ SNPS ก่อนเพื่อที่จะกำหนดโครงสร้างราคาขายผลิตภัณฑ์ในทุกประเทศให้สอดคล้องกัน * SNPS จะชำระค่าคอมมิชชั่นตามอตราที่กำหนดให้กับตัวแทนจำหน่ายหลังจาก SNPS ได้รับการชำระเงินค่าสินค้าจากลูกค้า |
| ระยะเวลาของสัญญา | * สัญญาฉบับนี้จะสิ้นสุดในวันที่ 31 ธันวาคม 2566 |
| การยกเลิกสัญญา | * คู่สัญญาฝ่ายใดฝ่ายหนึ่งมีสิทธิบอกเลิกสัญญา โดยจะต้องแจ้งเป็นลายลักษณ์อักษรให้คู่สัญญาอีกฝ่ายหนึ่งทราบล่วงหน้า 3 เดือน |

(5) สัญญาตัวแทนจำหน่ายรายที่ 5

|  |  |
| --- | --- |
| คู่สัญญา | บริษัท เวลโนเวชั่นส์ จำกัด (“WELL”) |
| วันที่ทำสัญญา | วันที่ 14 ธันวาคม 2564 |
| ประเภทของสินค้า | ผลิตภัณฑ์เสริมอาหารสูตรครบถ้วนโคลอชัวร์ ภายใต้ตราสินค้า Wellnova |
| สาระสำคัญของสัญญา | * WELL ตกลงแต่งตั้งให้ตัวแทนจำหน่ายเป็นผู้จัดจำหน่ายสินค้าเพื่อขายและจำหน่ายสินค้าในประเทศไทยผ่านช่องทาง Traditional Trade ทั่วประเทศ และช่องทาง Modern Trade ยกเว้น 7-11, Boots และ Watson แต่เพียงผู้เดียว * WELL ตกลงขาย และตัวแทนจำหน่ายตกลงซื้อสินค้าเพื่อการจัดจำหน่ายสินค้าภายในประเทศไทยตามเงื่อนไขและข้อกำหนดในสัญญา * WELL และตัวแทนจำหน่ายตกลงซื้อขายสินค้าตามราคาที่กำหนดในสัญญา ในกรณีที่ WELL ต้องการปรับขึ้นราคาสินค้าต้องแจ้งให้ตัวแทนจำหน่ายทราบล่วงหน้าอย่างน้อย 180 วัน และต้องได้รับความยินยอมเป็นลายลักษณ์อักษรจากตัวแทนจำหน่ายก่อนวันที่มีผลปรับขึ้นราคาสินค้า * WELL อนุญาตให้ตัวแทนจำหน่ายเป็นผู้มีสิทธิใช้เครื่องหมายการค้าเพื่อประโยชน์ในการขาย การจัดจำหน่าย การโฆษณา และ/หรือกิจกรรมส่งเสริมการขายอื่นๆ |
| หน้าที่และความรับผิดชอบของตัวแทนจำหน่าย | * ตัวแทนจำหน่ายตกลงว่าจะดำเนินการจัดจำหน่ายสินค้าให้เป็นไปตามวิธีการทางการค้าที่ผู้ชำนาญการขายทั่วไปจะพึงปฏิบัติเพื่อวัตถุประสงค์ในการจัดจำหน่ายสินค้าตามสัญญานี้ * หากสินค้าชำรุดอันเกิดจากการเก็บรักษาในคลังของตัวแทนจำหน่ายหรือการส่งมอบจากคลังถึงจุดขายตัวแทนจำหน่ายจะเป็นผู้รับผิดชอบสินค้าที่รับคืนจากลูกค้าทั้งหมด รวมถึงค่าใช้จ่ายในการเรียกคืนสินค้า * ตัวแทนจำหน่ายตกลงชำระเงินค่าสินค้าภายใน 60 วัน (Credit Term) นับแต่วันที่ตัวแทนจำหน่ายได้รับมอบสินค้าแต่ละงวดและได้รับใบแจ้งหนี้ที่ถูกต้องเรียบร้อยแล้ว |
| หน้าที่และความรับผิดชอบของ WELL | * ตลอดระยะเวลาของสัญญา WELL จะต้องไม่ทำการตั้งผู้จัดจำหน่ายรายอื่นใดเพื่อให้จัดจำหน่ายสินค้าและภายในอาณาเขตเดียวกันกับของตัวแทนจำหน่ายและ WELL จะไม่ติดต่อซื้อขายไม่ว่าโดยตรงหรือโดยอ้อมกับร้านค้า หรือช่องทางการขายอื่นใดที่กำหนดไว้ในอาณาเขตของสัญญานี้ รวมทั้งผู้บริโภคทั่วไปเพื่อติดต่อซื้อขายสินค้าภายใต้สัญญานี้ ยกเว้นมีการตกลงกันเป็นลายลักษณ์อักษร * WELL จะส่งมอบสินค้าให้แก่ตัวแทนจำหน่ายภายในระยะเวลาและสถานที่ที่กำหนดไว้ในใบสั่งซื้อสินค้าของตัวแทนจำหน่ายการส่งมอบสินค้าดังกล่าวจะถือว่าสมบูรณ์เมื่อมีการตรวจสอบและยอมรับความถูกต้องและความสมบูรณ์ของสินค้าโดยตัวแทนจำหน่ายภายใน 3 วัน จึงจะถือว่าการรับมอบสินค้าสมบูรณ์แล้วเท่านั้น * WELL จะเป็นผู้รับผิดชอบในความเสียหายและ/หรืออันตรายที่ผู้บริโภคได้รับอันเกิดจากขั้นตอน กระบวนการผลิต หรือวัตถุดิบที่ใช้ในการผลิต หรือไม่ได้กำหนด/ระบุไม่ถูกต้องหรือไม่ชัดเจนในวิธีบริโภค วิธีเก็บรักษา คำเตือน หรือข้อมูลที่เกี่ยวกับสินค้า * หากบุคคลภายนอกเรียกร้องให้ตัวแทนจำหน่ายรับผิดชอบชดใช้ค่าเสียหายที่เกิดจากความบกพร่องของคุณภาพสินค้า WELL จะต้องชดใช้ค่าเสียหายดังกล่าวรวมถึงค่าใช้จ่ายในการดำเนินคดี และค่าใช้จ่ายอื่นให้ตัวแทนจำหน่ายภายใน 30 วัน นับจากวันที่ได้รับแจ้งจากตัวแทนจำหน่ายเป็นลายลักษณ์อักษรโดยไม่มีข้อโต้แย้ง |
| ระยะเวลาของสัญญา | * สัญญามีอายุสัญญา 3 ปี มีผลบังคับใช้ตั้งแต่วันที่ 14 ธันวาคม 2564 ถึงวันที่ 13 ธันวาคม 2567 และให้ถือว่าสัญญาฉบับนี้มีผลต่อไปอีกคราวละ 3 ปี นับตั้งแต่วันสิ้นสุดของสัญญา * หากคู่สัญญาฝ่ายใดไม่ประสงค์จะต่อระยะเวลาของสัญญานี้ จะต้องแจ้งเป็นหนังสือไปยังคู่สัญญาอีกฝ่ายหนึ่งทราบล่วงหน้าไม่น้อยกว่า 180 วัน ก่อนครบกำหนดระยะเวลาของสัญญา * WELL และตัวแทนจำหน่ายตกลงว่าจะพิจารณาและทบทวนเนื้อหาของสัญญาก่อนวันสิ้นสุดสัญญาอย่างน้อย 180 วัน |
| การยกเลิกสัญญา | * หากคู่สัญญาฝ่ายใดฝ่ายหนึ่งผิดสัญญา คู่สัญญาอีกฝ่ายหนึ่งมีสิทธิแจ้งเป็นหนังสือให้แก่คู่สัญญาอีกฝ่ายที่ผิดสัญญาแก้ไขปฏิบัติให้ถูกต้องตามเงื่อนไขที่กำหนดไว้ในสัญญาฉบับนี้ภายใน 30 วัน นับแต่วันที่ได้รับหนังสือ หากพ้นกำหนดระยะเวลาดังกล่าวคู่สัญญาฝ่ายที่กระทำผิดมิได้แก้ไขให้ถูกต้อง ให้ถือว่าสัญญาฉบับนี้เป็นอันสิ้นสุดลงทันที * หากคู่สัญญาอีกฝ่ายหนึ่งถูกพิทักษ์ทรัพย์เด็ดขาด หรือเป็นบุคคลล้มละลาย หรือเข้าสู่กระบวนการฟื้นฟูกิจการ หรือไม่ประกอบกิจการต่อไป คู่สัญญาอีกฝ่ายหนึ่งมีสิทธิบอกเลิกสัญญาฉบับนี้ โดยบอกกล่าวเป็นหนังสือไปยังคู่สัญญาอีกฝ่ายล่วงหน้าอย่างน้อย 30 วัน |

(6) สัญญาตัวแทนจำหน่ายรายที่ 6

|  |  |
| --- | --- |
| คู่สัญญา | บริษัท เวลโนเวชั่นส์ จำกัด (“WELL”) |
| วันที่ทำสัญญา | วันที่ 1 ธันวาคม 2564 |
| ประเภทของสินค้า | ผลิตภัณฑ์เสริมอาหารสูตรครบถ้วนโคลอชัวร์ ภายใต้ตราสินค้า Wellnova |
| สาระสำคัญของสัญญา | * WELL ตกลงแต่งตั้งให้ตัวแทนจำหน่ายเป็นตัวแทนจำหน่ายแต่เพียงผู้เดียว (Exclusive) ในการจำหน่าย การตลาด การส่งเสริมการขายผลิตภัณฑ์ในประเทศไทยในช่องทางร้านขายยา (Drug Stores Channel) โรงพยาบาล คลินิก หรือหน่วยอนามัยต่างๆ (Ethical Channel) รวมไปถึงช่องทางออนไลน์ของร้านขายยาหรือของตัวแทนจำหน่ายตามที่กำหนดไว้ข้างต้น * ตัวแทนจำหน่ายจะได้รับสิทธิที่จะปฏิเสธก่อนสำหรับการจัดจำหน่ายกรณีที่ WELL มีการออกผลิตภัณฑ์ใหม่ * WELL ให้สิทธิแก่ตัวแทนจำหน่ายในการใช้ทรัพย์สินทางปัญญาที่เกี่ยวข้องกับการให้บริการสำหรับผลิตภัณฑ์ในประเทศไทย โดยตัวแทนจำหน่ายจะไม่ใช้เครื่องหมายการค้าที่เกี่ยวข้องกับผลิตภัณฑ์หรือบริการอื่นนอกเหนือจากผลิตภัณฑ์ที่ระบุในสัญญา |
| หน้าที่และความรับผิดชอบของตัวแทนจำหน่าย | * ตัวแทนจำหน่ายจะใช้ความพยายามอย่างเต็มที่เพื่อพัฒนาและรักษาทรัพยากรให้เพียงพอเพื่อกระจายสินค้าของ WELL ในทุกช่องทางการขายในประเทศไทย * ตัวแทนจำหน่ายจะจัดการดูแลสินค้าให้เป็นไปตามระบบ First in, First out และจะไม่ขายสินค้าที่หมดอายุ * ตัวแทนจำหน่ายตกลงชำระเงินค่าสินค้าภายใน 60 วัน (Credit term) นับจากวันที่ได้รับใบแจ้งหนี้ * ภายใน 10 วันทำการหลังจากที่ตัวแทนจำหน่ายได้รับสินค้าในคลังสินค้าตัวแทนจำหน่ายจะต้องตรวจสอบผลิตภัณฑ์ โดยตรวจสอบปริมาณ ความเสียหาย และข้อบกพร่องที่มองเห็นได้ และถ้ามีความเสียหาย ข้อบกพร่อง สินค้าขาดแคลน หรือความเสียหายอื่นๆ ที่มองเห็นได้จากการตรวจสอบ ต้องแจ้งให้ WELL ทราบในทันที * ตัวแทนจำหน่ายมีสิทธิที่จะทำการโฆษณาและการส่งเสริมการขายที่เหมาะสมของตนเองด้วยค่าใช้จ่ายของตนเอง หรือตามที่ตกลงกันเป็นอย่างอื่นในข้อกำหนดเฉพาะ โดยใช้เครื่องหมายการค้าของ WELL โดยมีเงื่อนไขว่าการโฆษณาและการส่งเสริมการขายจะต้องไม่ละเมิดสิทธิ์ของบุคคลที่สาม และกฎหมายทั้งหมดที่เกี่ยวข้องกับการโฆษณาผลิตภัณฑ์ (รวมถึงข้อบังคับของสำนักงานคณะกรรมการอาหารและยา) และเป็นไปตามคำแนะนำด้านการตลาดและการสร้างแบรนด์ของ WELL |
| หน้าที่และความรับผิดชอบของ WELL | * WELL จะใช้ความพยายามอย่างเต็มที่ในการจัดส่งสินค้าให้ตัวแทนจำหน่ายตามจำนวนเวลา และสถานที่ที่กำหนด ไม่ว่าในกรณีใดก็ตาม WELL ไม่ได้รับอนุญาตให้ส่งสินค้าล่าช้าเกินกว่า 30 วัน * คู่สัญญาทั้งสองฝ่ายตกลงที่จะหารือเกี่ยวกับการพิจารณาเรื่องการปรับเงื่อนไขการชำระเงินหากมีการส่งมอบผลิตภัณฑ์ให้กับตัวแทนจำหน่ายเกิน 30 วัน หลังจากได้รับใบแจ้งหนี้ ติดต่อกัน 2 ครั้ง * WELL จะส่งมอบผลิตภัณฑ์ที่สามารถบริโภคได้และมีอายุการเก็บขั้นต่ำไม่น้อยกว่าร้อยละ 80 ตามที่ระบุในข้อมูลของผลิตภัณฑ์เมื่อจัดส่งไปยังตัวแทนจำหน่าย * WELL จะทำการประกันสินค้ากับบริษัทรับประกันภัยสินค้าที่มีชื่อเสียง เพื่อรับผิดชอบต่อความเสียหายใดๆ ที่เกิดขึ้นจากการใช้สินค้า |
| การชดใช้ค่าเสียหาย | * WELL จะชดใช้ค่าเสียหายและถือว่าตัวแทนจำหน่ายไมต้องรับโทษต่อความเสียหาย ความรับผิด บทลงโทษ ความสูญเสีย การกระทำ การดำเนินคดี ต้นทุน การเรียกร้อง และค่าใช้จ่ายใดๆ ก็ตามที่อาจเกิดขึ้นหรือคงอยู่โดยผู้แทนจำหน่ายไม่ว่าทางตรงหรือทางอ้อม อันเป็นผลมาจาก (1) การละเมิดหรือไม่ปฏิบัติตามการรับประกัน (2) การละเมิดข้อตกลงใดๆ และ (3) การเรียกร้องความรับผิดต่อผลิตภัณฑ์ใดๆ ที่มีต่อตัวแทนจำหน่ายทั้งนี้ WELL มีสิทธิในการต่อสู้และ/หรือการระงับคดีที่เกิดจากการเรียกร้องดังกล่าวแต่เพียงผู้เดียวตามขอบเขตสูงสุดที่กฎหมายอนุญาต โดยความรับผิดสูงสุดภายใต้ข้อตกลงนี้ถูกจำกัดที่จำนวน 5 ล้านบาทต่อเหตุการณ์ ทั้งนี้ ความรับผิดต่อสินค้าและการเรียกร้องต่อการละเมิดทรัพย์สินทางปัญญาจะไม่จำกัดขอบเขตความรับผิด |
| ระยะเวลาของสัญญา | * สัญญามีอายุ 5 ปี 1 เดือน เริ่มมีผลตั้งแต่วันที่ 1 ธันวาคม 2564 ถึงวันที่ 31 ธันวาคม 2569 และให้ถือว่าสัญญาฉบับนี้มีผลต่อไปอีก 3 ปี นับตั้งแต่วันสิ้นสุดของสัญญาหากตัวแทนจำหน่ายสามารถบรรลุเป้าหมายยอดขายขั้นต่ำตามที่กำหนด |
| การยกเลิกสัญญา | ฝ่ายใดฝ่ายหนึ่งสามารถยกเลิกสัญญาโดยมีผลทันที ในกรณีที่   * ตัวแทนจำหน่ายถูกห้ามหรือขัดขวางตามกฎหมายไม่ให้ดำเนินธุรกิจในฐานะผู้จัดจำหน่าย หรือปฏิบัติตามข้อผูกผันตามสัญญาฉบับนี้ไม่ว่าด้วยเหตุผลใดก็ตาม * ฝ่ายใดฝ่ายหนึ่งไม่ปฏิบัติตามสัญญา และไม่ดำเนินการแก้ไขปฏิบัติให้ถูกต้องตามเงื่อนไขที่กำหนดไว้ในสัญญาฉบับนี้ภายใน 60 วัน * ฝ่ายใดฝ่ายหนึ่งหยุดหรือระงับการชำระหนี้ หรือไม่สามารถชำระหนี้เมื่อถึงกำหนดชำระ ล้มละลายหรือเลิกกิจการ หรือยึดทรัพย์สินทั้งหมดหรือบางส่วนโดยหน่วยงานของรัฐ * WELL อาจบอกเลิกสัญญาได้หากตัวแทนจำหน่ายไม่ปฏิบัติตามปริมาณการสั่งซื้อขั้นต่ำ โดยแจ้งให้ทราบล่วงหน้า 6 เดือน * WELL อาจบอกเลิกสัญญาได้หากตัวแทนจำหน่ายไม่ปฏิบัติตามข้อตกลง โดยแจ้งให้ทราบล่วงหน้า 6 เดือน |

(7) สัญญาตัวแทนจำหน่ายรายที่ 7

|  |  |
| --- | --- |
| คู่สัญญา | บริษัท เวลโนเวชั่นส์ จำกัด (“WELL”) |
| วันที่ทำสัญญา | วันที่ 29 กันยายน 2565 |
| ประเภทของสินค้า | ผลิตภัณฑ์เสริมอาหารสูตรครบถ้วนโคลอชัวร์ ภายใต้ตราสินค้า Wellnova |
| สาระสำคัญของสัญญา | * WELL ตกลงให้ตัวแทนจำหน่ายจัดจัดจำหน่ายสินค้าของ WELL ผ่านสื่อของตัวแทนจำหน่ายได้แก่ การขายทางโทรทัศน์ เทเลมาร์เก็ตติ้ง การขายทางไปรษณีย์ การขายผ่านอินเทอร์เน็ต และการขายผ่านทาง Distribution หรือช่องทางการตลาดแบบตรงอื่นๆ ที่จะเกิดในอนาคต ในลักษณะการฝากขาย (Consignment) * คู่สัญญาตกลงราคาทุนสินค้าและกำหนดราคาขายของสินค้าผ่านสื่อและช่องทางการตลาดของตัวแทนจำหน่ายและ WELL ตกลงให้ตัวแทนจำหน่ายจำหน่ายสินค้าผ่านช่องทางของตัวแทนจำหน่ายตามรายละเอียดและราคาขายที่ระบุไว้ในเอกสารแนบท้ายสัญญา * ในกรณีที่มีการเปลี่ยนแปลงราคาสินค้าไม่ว่าเพราะเหตุใด จะต้องได้รับความเห็นชอบร่วมกันจากทั้งสองฝ่ายเป็นลายลักษณ์อักษร และราคาสินค้าใหม่ที่เปลี่ยนแปลงให้มีผลใช้บังคับถัดจากวันที่ได้เห็นชอบร่วมกัน ทั้งนี้ เว้นแต่ทั้งสองฝ่ายจะได้ตกลงกันเป็นอย่างอื่น * WELL ตกลงจำหน่ายสินค้าหรือบริการให้แก่บุคคลอื่น โดยยกเว้นเนื้อหาประชาสัมพันธ์หรือรายการส่งเสริมการขายยังคงให้สิทธิตัวแทนจำหน่ายแต่เพียงผู้เดียว * ในกรณีที่ WELL มอบหมายให้ตัวแทนจำหน่ายดำเนินการผลิตสื่อโฆษณาเพื่อใช้ในการโฆษณาสินค้า สื่อและภาพยนตร์โฆษณาดังกล่าวถือเป็นกรรมสิทธิ์ของตัวแทนจำหน่ายแต่เพียงผู้เดียว WELL ตกลงจะไม่ทำซ้ำ เผยแพร่เพื่อการใดๆ โดยไม่ได้รับความยินยอมจากตัวแทนจำหน่ายก่อน * เมื่อตัวแทนจำหน่ายจะยกเลิกรายการขายสินค้าชนิดหรือประเภทนั้นๆ โดยมิได้เลิกสัญญา ตัวแทนจำหน่ายจะทำเป็นหนังสือแจ้งให้ผู้ว่าจ้างทราบภายใน 15 วัน ก่อนยกเลิกรายการขายสินค้าชนิดหรือประเภทนั้นๆ และหลังจากยกเลิกรายการขายนั้นแล้ว WELL จะดำเนินการมารับคืนสินค้าที่คงเหลือภายใน 90 วัน นับจากวันที่การขายสิ้นสุดลง โดย WELL ต้องรับภาระค่าใช้จ่ายในการขนส่งสินค้านั้น หากไม่มารับคืนไปภายในกำหนดตัวแทนจำหน่ายจะดำเนินการทำลายสินค้าที่คงเหลือหรือจำหน่ายในราคาที่ตัวแทนจำหน่ายกำหนดทันที |
| หน้าที่และความรับผิดชอบของตัวแทนจำหน่าย | * ตัวแทนจำหน่ายจะทำรายงานสรุปยอดขายและแจ้ง WELL ทุกเดือน โดยตัวแทนจำหน่ายจะชำระเงินค่าสินค้าภายใน 45 วัน (Credit Term) นับจากรายงานยอดขาย |
| หน้าที่และความรับผิดชอบของ WELL | * หาก WELL มีปัญหาในการผลิตหรือนำเข้าสินค้า WELL ต้องแจ้งให้ตัวแทนจำหน่ายทราบถึงปัญหาและแนวทางในการแก้ไขเป็นลายลักษณ์อักษรไม่น้อยกว่า 7 วันทำการ โดยหาก WELL ไม่ดำเนินการตามที่กำหนดเป็นเหตุให้ตัวแทนจำหน่ายได้รับความเสียหาย WELL จะต้องชำระค่าปรับแก่ตัวแทนจำหน่ายภายใน 7 วัน นับแต่วันที่ตัวแทนจำหน่ายเรียกให้ชำระ * WELL จะทำการประกันสินค้ากับบริษัทรับประกันภัยสินค้าโดยไม่ยกเลิกสัญญาประกันตลอดระยะเวลาที่ยังมีการขายสินค้าตามสัญญานี้ เพื่อรับผิดชอบต่อความเสียหายใดๆ ที่เกิดกับตัวสินค้า หรือความผิดพลาดที่อาจเกิดขึ้นจากการใช้สินค้า * WELL จะจัดส่งสินค้าให้ ณ คลังสินค้าของตัวแทนจำหน่าย * WELL ยินดีรับคืนสินค้ากรณีลูกค้าไม่พอใจในสินค้าภายใน 30 วัน นับแต่วันที่ลูกค้าได้รับสินค้า * กรณีที่มีการคืนหรือเปลี่ยนสินค้า WELL จะต้องรับคืนหรือเปลี่ยนสินค้าภายใน 5 วันทำการนับแต่วันที่ได้รับแจ้งจากตัวแทนจำหน่ายโดย WELL ต้องส่งมอบสินค้าให้ตัวแทนจำหน่ายหรือลูกค้าให้ครบถ้วน หากไม่สามารถดำเนินการให้เสร็จภายในกำหนด WELL ตกลงจะชำระค่าปรับแก่ตัวแทนจำหน่ายภายใน 7 วัน นับแต่วันที่ตัวแทนจำหน่ายเรียกให้ชำระ * WELL ไม่มีสิทธิปฏิเสธคำขอเปลี่ยนหรือคืนสินค้า |
| การชดใช้ค่าเสียหาย | * กรณีที่ตัวแทนจำหน่ายอาจถูกกล่าวหา หรือดำเนินคดีจากโฆษณา ประชาสัมพันธ์ หรือสิ่งใดๆ ที่ WELL ส่งมอบให้แก่ตัวแทนจำหน่ายเพื่อเผยแพร่ อันเนื่องมาจากการผลิต หรือความบกพร่องของ WELL ในการไม่ดำเนินการตามกฎหมาย WELL จะต้องแก้ไขข้อมบกพร่องดังกล่าวหรือดำเนินการใดๆ เพื่อบรรเทาหรือแก้ไขโดยทันทีด้วยค่าใช้จ่ายของ WELL และชำระค่าเสียหายและค่าใช้จ่ายที่เกิดขึ้นแก่ตัวแทนจำหน่ายภายใน 7 วันนับจากวันที่ได้รับการบอกกล่าวเป็นลายลักษณ์อักษรจากตัวแทนจำหน่าย * กรณีเนื้อหาโฆษณาหรือประชาสัมพันธ์ที่ WELL ส่งมอบให้ตัวแทนจำหน่ายเผยแพร่ไปแล้วละเมิดกฎหมาย หรือทรัพย์สินทางปัญญาของบุคคลอื่นเป็นเหตุให้ตัวแทนจำหน่ายถูกดำเนินคดี WELL ต้องชดใช้ค่าเสียหายและค่าใช้จ่ายต่างๆ ทั้งหมดภายใน 7 วันนับจากวันที่ได้รับการบอกกล่าวเป็นลายลักษณ์อักษรจากตัวแทนจำหน่ายโดยตัวแทนจำหน่ายสามารถหักเงินค่าสินค้าที่ WELL ต้องชำระแก่ตัวแทนจำหน่าย * หากตัวแทนจำหน่ายพบว่า WELL ให้ข้อมูลส่วนที่เป็นสาระสำคัญไม่ถูกต้อง WELL ต้องชำระค่าเสียหายภายใน 7 วันนับจากวันที่ได้รับการบอกกล่าวเป็นลายลักษณ์อักษรจากตัวแทนจำหน่าย |
| ระยะเวลาของสัญญา | * สัญญาฉบับนี้มีผลบังคับใช้ตั้งแต่วันที่ 29 กันยายน 2565 เป็นต้นไป คู่สัญญาฝ่ายใดฝ่ายหนึ่งมีสิทธิยกเลิกสัญญา โดยแจ้งเป็นลายลักษณ์อักษรให้คู่สัญญาอีกฝ่ายหนึ่งทราบล่วงหน้าไม่น้อยกว่า 15 วัน ก่อนยกเลิกสัญญา |
| การยกเลิกสัญญา | ในกรณีที่ WELL ประพฤติผิดสัญญาข้อใดข้อหนึ่ง หรือประพฤติผิดข้อกำหนดหรือเงื่อนไขที่ระบุไว้ในสัญญาในสาระสำคัญ ตัวแทนจำหน่ายมีสิทธิบอกเลิกสัญญา   * สินค้าของ WELL ไม่ผ่านมาตรฐานการผลิตสินค้าตามที่กฎหมายกำหนดไว้ หรือขัดต่อกำหมายทรัพย์สินทางปัญญา กฎหมายคุ้มครองสิ่งแวดล้อม หรือกฎหมายที่เกี่ยวข้องกับการสาธารณสุข หรือมีข้อบกพร่องอย่างร้ายแรง และอาจก่อให้เกิดความเสียหายต่อชีวิตและทรัพย์สินของบุคคลอื่น หรือคุณภาพและประสิทธิภาพของสินค้าที่ WELL ส่งมอบให้กับตัวแทนจำหน่ายมีลักษณะต้องห้ามตามที่กฎหมายกำหนด * WELL เลิกกิจการ หรือชำระบัญชี หรือถูกสั่งให้ล้มละลาย หรือถูกยึด หรืออายัดทรัพย์สิน หรือถูกบังคับคดี |

**(3) สัญญาเงินกู้ยืมกับสถาบันการเงิน**

ณ วันที่ 30 มิถุนายน 2566 กลุ่มบริษัทฯ มีสัญญากู้ยืมเงินกับสถาบันการเงินที่สำคัญดังนี้

| **ประเภท/วัตถุประสงค์** | **ผู้กู้** | **วงเงินกู้**  **(ล้านบาท)** | **เงินกู้ค้างชำระ**  **(ล้านบาท)** | **หลักประกันและ/หรือการค้ำประกัน** | **เงื่อนไขทางการเงินที่สำคัญ** |
| --- | --- | --- | --- | --- | --- |
| **วงเงินที่ 1**  เงินกู้เพื่อซื้อเครื่องจักร | SNPS | 4.40 | 0.87  (ชำระคืนแล้ว ณ วันที่  31 กรกฎาคม 2566) | - จดทะเบียนหลักประกันทางธุรกิจเครื่องจักร  - ค้ำประกันส่วนตัวโดยนางสาวธีรญา กฤษฎาพงษ์ | - ไม่ลดทุนจดทะเบียน |
| **วงเงินที่ 2**  เงินเกินบัญชี (Overdraft) และตั๋วสัญญาใช้เงิน (Promissory Note) เพื่อเป็นเงินทุนหมุนเวียน | SNPS | 20.00 | - | - จดจำนองที่ดินบนโฉนดเลขที่ 107625 ตำบลหนองไม้แดง อำเภอเมือง จังหวัดชลบุรี พร้อมสิ่งปลูกสร้าง  - ค้ำประกันส่วนตัวโดยนางพรรณวิภา กฤษฎาพงษ์ และนางสาวธีรญา กฤษฎาพงษ์ | N/A |
| **วงเงินที่ 3**  LC/TR,PN, LG, AVAL, FX | SNPS/SI | 346.00 | - | - จดจำนองที่ดินพร้อมสิ่งปลูกสร้างบนโฉนดเลขที่ 121276, 122372 ตำบลบางพลีใหญ่ อำเภอบางพลี จังหวัดสมุทรปราการ  - ค้ำประกันระหว่างกันของบริษัท สเปเชี่ยลตี้ เนเชอรัล โปรดักส์ จำกัด (มหาชน) และบริษัท สเปเชี่ยลตี้ อินโนเวชั่น จำกัด  - ค้ำประกันส่วนตัวโดยนางพรรณวิภา กฤษฎาพงษ์ และนางสาวธีรญา กฤษฎาพงษ์ | N/A |
| **วงเงินที่ 4**  เงินเกินบัญชี (Overdraft) เพื่อเป็นเงินทุนหมุนเวียน | SI | 5.00 | - | - จดจำนองที่ดินพร้อมสิ่งปลูกสร้างบนโฉนดเลขที่ 121276, 122372 ตำบลบางพลีใหญ่ อำเภอบางพลี จังหวัดสมุทรปราการ  - ค้ำประกันระหว่างกันของบริษัท สเปเชี่ยลตี้ เนเชอรัล โปรดักส์ จำกัด (มหาชน) และบริษัท สเปเชี่ยลตี้ อินโนเวชั่น จำกัด  - ค้ำประกันส่วนตัวโดยนางพรรณวิภา กฤษฎาพงษ์ และนางสาวธีรญา กฤษฎาพงษ์ | N/A |
| **วงเงินที่ 5**  เงินกู้เพื่อซื้อเครื่องจักร | SI | 2.94 | 1.98  (ชำระคืนแล้ว ณ วันที่  31 กรกฎาคม 2566) | - จดทะเบียนหลักประกันทางธุรกิจเครื่องจักร  - นิติบุคคลค้ำประกันโดย SNPS  - ค้ำประกันส่วนตัวโดยนางสาวธีรญา กฤษฎาพงษ์ | - ไม่ลดทุนจดทะเบียน  - ไม่จ่ายปันผล หรือผลตอบแทนใด ๆ แก่ผู้ถือหุ้น เว้นแต่ผู้กู้มสถานะเป็นบริษัทจดทะเบียนในตลาดหลักทรัพย์แห่งประเทศไทย หรือตลาดหลักทรัพย์ เอ็มเอไอ โดยจะต้องแจ้งให้ผู้ให้กู้และตลาดหลักทรัพย์แห่งประเทศไทย หรือตลาดหลักทรัพย์ เอ็มเอไอ ทราบทุกครั้งเมื่อจ่ายปันผล หรือผลตอบแทนใด ๆ แก่ผู้ถือหุ้น  - ต้องดำรงอัตราหนี้สินต่อส่วนของผู้ถือหุ้น( Debt to Equity Ratio) ในอัตราไม่เกิน 2 เท่า ตั้งแต่งบการเงินปี 2564 เป็นต้นปื  - ต้องดำรงอัตราส่วนความสามารถในการชำระหนี้ (Debt Service Coverage Ratio) ในอัตราไม่ต่ำกว่า 2 เท่า |
| **วงเงินที่ 6**  ตั๋วสัญญาใช้เงิน (Promissory Note)เพื่อชำระคืนเงินกู้ยืมให้บริษัทที่เกี่ยวข้อง | SI | 130.00 | 130.00 | - บัญชีเงินฝากของบริษัท สเปเชี่ยลตี้ เนเชอรัล อินโนเวชั่น จำกัด (SNI)  - จดทะเบียนสิทธิสัญญาหลักประกันทางธุรกิจเงินฝาก | N/A |
| **วงเงินที่ 7**  เงินกู้เพื่อซื้อเครื่องจักร | KI | 15.00 | 3.51 | - จดทะเบียนหลักประกันทางธุรกิจเครื่องจักร หมายเลขทะเบียน 62-326-103-0007  - ค้ำประกันส่วนตัวโดยนางพรรณวิภา กฤษฎาพงษ์ และนางสาวธีรญา กฤษฎาพงษ์ | N/A |
| **วงเงินที่ 8**  เงินกู้เพื่อเป็นเงินทุนหมุนเวียนและขยายกิจการ | KI | 3.00 | 2.31 | - ค้ำประกันส่วนตัวโดยนางสาวธีรญา กฤษฎาพงษ์  - ค้ำประกันโดยบรรษัทประกันสินเชื่ออุตสาหกรรมขนาดย่อม (บยส.) | N/A |

* + 1. **การประกันภัย**

ณ วันที่ 30 มิถุนายน 2566 กลุ่มบริษัทฯ มีกรมธรรม์ประกันภัยที่เกี่ยวกับการคุ้มครองทรัพย์สินและการดำเนินงานของกลุ่มบริษัทฯ ในระดับที่เหมาะสมและสอดคล้องกับหลักปฏิบัติในอุตสาหกรรม ดังนี้

| **ผู้เอา ประกันภัย** | **ประเภท กรมธรรม์** | **ทรัพย์สินที่เอาประกันภัย/**  **ความคุ้มครอง** | **วงเงินประกัน (บาท)** | **ระยะเวลา เอาประกันภัย** |
| --- | --- | --- | --- | --- |
| บริษัท สเปเชี่ยลตี้ เนเชอรัล โปรดักส์ จำกัด (มหาชน) | กรมธรรม์ประกันภัยความเสี่ยงภัยทรัพย์สิน  (Accidental Damage (Property) Insurance) | คุ้มครองความเสียหายโดยตรงต่อทรัพย์สินเอาประกัน ได้แก่  1. สิ่งปลูกสร้าง (ไม่รวมรากฐาน) รวมส่วนต่อเติมอาคาร รวมรั้ว กำแพง ประตูและงานระบบสาธารณูปโภค  2. เฟอร์นิเจอร์ เครื่องตกแต่ง สิ่งติดตั้งตรึงตรา เครื่องใช้ไฟฟ้า เครื่องใช้สำนักงาน เครื่องคอมพิวเตอร์ (ไม่รวมคอมพิวเตอร์โน๊ตบุ๊ค) เครื่องปรับอากาศ และเครื่องใช้ต่างๆ  3. เครื่องจักร รวมส่วนควบ งานระบบต่างๆ ของเครื่องจักร เครื่องมือเครื่องใช้ต่างๆ ที่ใช้ในการดำเนินกิจการ ระบบสายล่อฟ้า ระบบกล้องวงจรปิด รถ Forklift และหม้อแปลงไฟฟ้า  4. สต็อกสินค้า วัตถุดิบ สินค้ากึ่งสำเร็จรูป และวัสดุหีบห่อต่างๆ | 184,710,000 | 21 ธันวาคม 2565  ถึง  21 ธันวาคม 2566 |
| บริษัท สเปเชี่ยลตี้ เนเชอรัล โปรดักส์ จำกัด (มหาชน) | กรมธรรม์ประกันภัยความรับผิดตามกฏหมายต่อ  บุคคลภายนอก (Public Liability Insurance) | คุ้มครองความรับผิดตามกฎหมายซึ่งเกิดจากการประกอบธุรกิจ และเกิดขึ้นภายในหรือมีสาเหตุจากการใช้สถานประกอบการที่เอาประกัน ดังนี้  1.ความรับผิดอันเกิดเนื่องมาจากอัคคีภัยและการระเบิด  2.ความรับผิดชอบอันเนื่องมาจากความเสียหายจากน้ำ  3.ความรับผิดชอบอันเนื่องมาจากความบกพร่องในการจัดการสุขภิบาล  4.ความรับผิดอันเกิดจากสถานที่จอดรถ  5.ความคุ้มครองค่ารักษาพยาบาลสำหรับการบาดเจ็บที่เกิดขึ้นในสถานที่ประกอบการ  6.ความรับผิดอันเกิดจากป้ายนีออนและป้ายโฆษณา  7.ความรับผิดอันเกิดจากการให้ปฐมพยาบาลโดยผู้เอาประกันภัย | 1,000,000 | 21 ธันวาคม 2565  ถึง  21 ธันวาคม 2566 |
| บริษัท สเปเชี่ยลตี้ เนเชอรัล โปรดักส์ จำกัด (มหาชน) | กรมธรรม์ประกันภัยความรับผิดตามกฏหมายอันเกิดจากการประกอบกิจการควบคุมประเภทที่ 3 (ตามกฏหมายว่าด้วยการควบคุมน้ำมันเชื้อเพลิง ส่วนที่เกี่ยวข้องกับการประกอบกิจการควบคุมก๊าซปีโตรเลียมเหลว) | คุ้มครองความเสียหายดังนี้  1. เสียชีวิตหรือทุพพลภาพถาวรสิ้นเชิง  2.ค่ารักษาพยาบาลที่ชดใช้ตามความเสียหายจริง  3.ความเสียหายต่อทรัพย์สินของผู้ได้รับความเสียหาย | 1,500,000 | 14 กรกฎาคม 2566  ถึง  14 กรกฎาคม 2567 |
| บริษัท สเปเชี่ยลตี้ อินโนเวชั่น จำกัด | กรมธรรม์ประกันภัยความเสี่ยงภัยทรัพย์สินแบบพิเศษ (Special Industrial All Risk Insurance) | คุ้มครองความเสียหายต่อทรัพย์สินที่เอาประกัน ได้แก่  1. สิ่งปลูกสร้าง (ไม่รวมรากฐาน) รวมส่วนต่อเติมอาคาร  2. เฟอร์นิเจอร์ เครื่องตกแต่ง สิ่งติดตั้งตรึงตรา  3. เครื่องจักร ส่วนควบงานระบบต่างๆ  4. สต็อกสินค้า วัตถุดิบ สินค้ากึ่ง-สำเร็จรูป และวัสดุหีบห่อต่างๆ  5. หม้อแปลงไฟและระบบงาน | 100,300,000 | 7 พฤษภาคม 2566 ถึง  7 พฤษภาคม 2567 |
| บริษัท สเปเชี่ยลตี้ อินโนเวชั่น จำกัด | กรมธรรม์ประกันภัยความเสี่ยงภัยทรัพย์สิน (Accidental Damage (Property) Insurance) | คุ้มครองความเสียหายโดยตรงต่อทรัพย์สินที่เอาประกัน ได้แก่  1. สิ่งปลูกสร้าง (ไม่รวมรากฐาน) รวมส่วนต่อเติมอาคาร  2. เฟอร์นิเจอร์ เครื่องตกแต่ง สิ่งติดตั้งตรึงตรา  3. เครื่องจักร ส่วนควบงานระบบต่างๆ  4. สต็อกสินค้า วัตถุดิบ สินค้ากึ่ง-สำเร็จรูป และวัสดุหีบห่อต่างๆ  5. หม้อแปลงไฟและระบบงาน | 100,300,000 | 7 พฤษภาคม 2566 ถึง  7 พฤษภาคม 2567 |
| บริษัท สเปเชี่ยลตี้ อินโนเวชั่น จำกัด | กรมธรรม์ประกันอัคคีภัย  (Fire Insurance) | คุ้มครองความเสียหายต่อทรัพย์สินที่เอาประกัน ได้แก่  1. เครื่องติดฉลาก 1 เครื่อง  2. ตู้อบ 1 เครื่อง  3. สายพานลำเลียง 1 เครื่อง  4. เครื่องอบฟิล์ม 1 เครื่อง  5. เครื่องบรรจุแคปซูลแบบอัตโนมัติ  1 เครื่อง  6. เครื่องแพ็คแผงยา 1 เครื่อง | 3,280,000 | 28 เมษายน 2566  ถึง  28 เมษายน 2567 |
| บริษัท สเปเชี่ยลตี้ อินโนเวชั่น จำกัด | การประกันภัยความรับผิดจากผลิตภัณฑ์  (Product Liablity Insurance) | คุ้มครองความเสียหายจากการบาดเจ็บทางร่างกายหรือความเสียหายต่อทรัพย์สินที่เกิดจากผลิตภัณฑ์ของบริษัท | 10,000,000 | 7 กรกฎาคม 2566 ถึง  7 กรกฎาคม 2567 |
| บริษัท คาเน อินโนเวชั่น จำกัด | กรมธรรม์ประกันอัคคีภัย  (Fire Insurance) | คุ้มครองความเสียหายต่อเครื่องบรรจุครีมซอง 1 เครื่อง | 20,000,000 | 22 กรกฎาคม 2566 ถึง  22 กรกฎาคม 2567 |

|  |
| --- |
| * 1. **ข้อพิพาททางกฎหมาย** |
|  |

ณ วันที่ 30 มิถุนายน 2566 กลุ่มบริษัทฯ ไม่เป็นคู่ความหรือคู่กรณี ในคดีดังต่อไปนี้

1. คดีที่อาจมีผลกระทบด้านลบต่อสินทรัพย์ของบริษัทฯ หรือบริษัทย่อยที่มีจำนวนสูงกว่าร้อยละ 5 ของส่วนของผู้ถือหุ้น ณ วันที่ 30 มิถุนายน 2566

2. คดีที่กระทบต่อการดำเนินธุรกิจของบริษัทฯ หรือบริษัทย่อยอย่างมีนัยสำคัญ แต่ไม่สามารถประเมินผลกระทบเป็นตัวเลขได้

3. คดีที่มิได้เกิดจากการประกอบธุรกิจโดยปกติของกลุ่มบริษัท